Troioù-kamm Alanig al Louarn/11 - Wikimammenn\nTroioù-kamm Alanig al Louarn/11\n◄ An emgann-daou ►\nKokoriko avat a glaske, deiz ha noz, penaos kas e venoz da benn. Siouaz d’ezañ ! an deiziou a dremene an eil goude egile, ha ne gave maro mat ebet. Ne zebre mui, ne gouske mui. Deut e oa da veza skañv ha treut, hag e gribenn he doa kollet he liou ruz-tan. D’ar mintin, e tizoñje kana « kokoriko » pa darze sklerijenn genta an deiz war gein Menez Arre.\nKokoriko a reas degemer mat da bep hini.\n« Deuit tre, deuit tre », emezañ, « en em stardit da c’hortoz ma vo merket e blas da bep hini ha lavaret d’ezañ petra ober ».\nDre eurvad e oa bet brasaet kludou Rokinarc’h. Panevet se n’o dije ket gouezet ar yer pelec’h en em lakaat.\nEur c’hazetenner a oa deut ivez eus Brest evit skriva diwar-benn ar pez a oa da c’hoarvezout pennadou kaer war gelaouennou ar rouantelez.\nKokoriko a bignas war ar skeul.\n« Selaouit », emezañ. « Alanig al louarn n’en deus ket pell da veva ken. Met evit se eo ret d’imp en em glevout mat. Bremaik ez aio unan ac’hanomp betek Kastell-al-Laer da bedi Alanig da zont da welout va bugale da barea anezo. Rak gouiziek eo, hag ar vrud en deus da veza medisin. Met n’oun ket evit kemenn da zen mont di, gwall risklus ma ’z eo ar veaj. Ma tegouez da Alanig kaout kof goullo, hogozik sur e c’hoarvezo droug gant an hini a yelo di. Ma ’z eo reut e gof, en devo marteze eun tammig pasianted. Da Rokinarc’h e teuio sur. Rak, soñjit : beza pedet da zont da weladenna kludou ar yer, pebez abadenn gaer evit al louarn koz ! Piou eta a yelo da Gastell-al-Laer ? »\nDen ne responte.\n« Piou, piou ? » a c’houlenne Kokoriko. « An holl o deus aon ? »\n« N’em eus ket aon, me », a lavaras eur c’hilhog taer. « Me a yelo da Gastell-al-Laer en eur redadenn, hag, a-barz nemeur, e vezin deut en-dro ».\nHag ar c’hilhog bihan en em lakaas en hent hep gortoz muioc’h.\nDegouezet oa dirak Kastell-al-Laer. Eur c’hilhog kalonek e oa. Koulskoude e krene e galon en e greiz herroc’h eget kustum. Skei a reas eun taol, daou daol, tri zaol … Alanig ebet ne ziskoueze e benn. Petra ober ?\nNeuze e hopas ar c’hilhog a-bouez-penn :\n« Kokogoogook ! »\nKerkent e tarzas penn Alanig er prenestr. Daoulagad al louarn a lufre evel tan.\n« Salud d’eoc’h, aotrou Alanig », eme ar c’hilhog, gant e vouezig o krena.\nAlanig a chomas souezet-maro. Penaos ? Eur c’hilhog a zeue dan eur-se da gana da doull e zor ha da saludi anezañ ? Petra a c’hoarveze eta ? Setu perak e selaouas anezañ e-lec’h lammat warnañ hag ober eur gwask d’e c’houzoug.\nE-keit ha m’edo ar c’hilhog oc’h ober e dro e Kastell-al-Laer, Kokoriko ne golle ket e amzer e Rokinarc’h. Lakaet en doa ar yer renk-ouz-renk, stardet an eil ouz eben. Yer a oa war al leur-di, yer a oa war ar c’hludou, yer a oa war holl bazinier ar skeuliou, met ne oant mui heñvel ouz yer ar rouantelez. Ar re-mañ a oa da ziwall outo : houarnet e oa o c’hof, eur c’holier broudet en-dro d’o gouzoug, begou dir hag hir war beg pep hini, hag ivinou lemm evel nadoziou war o zreid.\nAlanig a zegouezas. Kokoriko a zigoras an nor hag a saludas anezañ gant doujañs vras. Al louarn a dennas e dog, e vantell hag e vanegou.\n« Neuze eo klañv ho pugaligou kaez ? » emezañ gant eun aer truezus.\n« Nann, nann, aotrou Alanig, heñchet fall oc’h bet. Amañ n’eus den klañv ebet, hag an hini klañva bremaik, me ’oar pehini e vo ».\nHag heñ o hopal :\n« Kokoriko ! »\nHa dao d’al louarn ! Kroget e oa an emgann. Eur yar, diou, teir, peder, dek, a lammas war Alanig, ha da skei war e benn, war e gein, ha war e fri, a daoliou begou dir, a daoliou ivinou dir, herroc’h-herra.\nAlanig a c’hoarzas da genta. Dizale, avat, e c’hoarzas glas. Kredi a rae d’ezañ en dije graet an noz-se eul lazadeg spontus. Met ar gouzoug kenta a fellas d’ezañ gwaska a reas d’ar gwad strinka eus e deod. Ne oa ket brao debri poentennou lemm. Hag an ivinou dir, hag ar begou hir a skoe, ha, dre ma skoent, kement yar, kement kilhog a hope hervez giz pep hini : a-berz Roudoudelc’h ! a-berz Bodenna ! a-berz Sant-Riwal ! a-berz Bodingar ! a-berz Lamm-ar-Maro !…\nAlanig ne oa ket evit ober jeu ebet mui. Aes a-walc’h e vije bet d’ezañ dont a-benn eus eur yarig, eus eun hanter zousen pe eun dousen zoken, met en em zifenn ouz eun niver ken bras a yer houarnet a oa gwall start evitañ. Ar pep fura eta a oa mont kuit, hep gortoz. Siouaz d’ezañ ! Serret e oa an nor, ha prennet ouspenn. Dre eurvad, an alc’houez ne oa ket tennet kuit eus ar botailh. Alanig a reas eul lamm war-du an nor, a droas an alc’houez hag a sachas davetañ. An nor avat ne zigore ket, peogwir edo ar yer o lakaat skoilh d’ezi kement ha ma c’hellent.\nAr re na oant ket evit tostaat ouz an nor a gendalc’he da skei war gein Alanig ha da zisvlevi anezañ.\nAlanig ne oa ket evit padout. Kounnaret e oa.\n« A-berz ar Mogerou ! a-berz Kergudon ! a-berz Bod-Kador ! a-berz Ti-ar-Yun ! » a lavare ar yer dre ma skoent war gorf al louarn.\nAlanig a reas eur frapadenn. An nor a zigoras, hag heñ er-maez. Met kerkent ha ma voe digoret e voe serret adarre an nor, hag etrezi hag ar post en em gavas stardet lost blevennek al louarn.\nAlanig a ziskrape, a dabac’he, a c’harme. Al lost a oa paket ha paket-mat.\nNeuze e voe klevet Kokoriko o hopal :\n« Degasit d’in eur vouc’hal ! »\nEur c’hilhog a zegasas eur vouc’hal vras, breolimet an deiz a-raok, hag a roas anezi da Gokoriko. Kokoriko a grogas er fust gant e eskell, a hejas ar vouc’hal a-us d’e benn, a skoas gant e holl nerz hag a drouc’has lost al louarn.\nKlevet e voe neuze er-maez eur glemmadenn spontus.\n« A, mat! » a lavaras ar yer pa weljont ar gwad o strinka e pep tu hag al lost blevennek o koueza en diabarz, trouc’het-krenn.\nKokoriko a grogas el lost hag a stagas anezañ ouz ar voger, eeun dindan poltred Mai-Graag, e wreg muia-karet, bet lazet, evel ma ouzoc’h, gant al louarn milliget.\nEn enor d’an taol kaer-se, ar c’hilheien a grogas neuze da gana ar c’han broadel. Ar yer a voe lezet ganto an diskan.\nHag Alanig neuze, da belec’h e oa aet ? Aes eo gouzout ne oa ket chomet da drei ha da zistrei er parkeier tro-dro evel bugaligou oc’h ober skol louarn. Nann. War-eeun e oa aet da Sant-Riwal, betek koad ar C’hrannou d’en em guzat. Rak, kompren a rit, ne oa ket evit mont dirak e wreg na dirak e vugale er stad m’edo neuze, mac’hagnet ha dismegañset. Ne vije ket bet anavezet gant e gerent na gant e vignoned, pe, ma vije bet anavezet, e vije bet ivez, siouaz, goapaet en eun doare kriz ! Piou eta en dije bet truez outañ ? Soñjit, piou ? Eul louarn bet dilostet gant eur c’hilhog ! N’en doa mui nemet eun dra d’ober : beva atao e-unan, e-unan, tec’hout diouz daoulagad an holl. Dre gaer pe dre heg e vevo e-unan, rak o soñjal, e tegouezo d’ezañ beza gwelet gant unan bennak ez eo prest da rosta gant ar vez.\nDegouezet e oa e koad ar C’hrannou. Teurel a reas sellou a zisfiziañs en-dro d’ezañ evit gwelout hag e oa eul loen bennak kuzet e-touez an drez, pe eul labous kludet war skourrou ar gwez dero. Ne oa loen ebet e-touez an drez. Ne oa labous ebet kludet war ar skourrou. Alanig a dennas e alan an herra ma c’hellas gant ar skuizder a sante hag ar glac’har en doa. Ne oa ket evit mont pelloc’h. Pa soñje en e lost trouc’het, e krede d’ezañ e oa trouc’het ivez e zivesker. Azeza a reas evit ober eun diskuiz. Allas ! allas ! ne oa mui evit azeza, ken kizidik all e oa bremañ e benn-adreñv !\nAlanig, neuze, a ziskennas betek eur stivell evit gwelout e-barz an dour sklaer ar gaou a oa bet graet d’ezañ, ha gwelout a reas e oa eur gaou bras. Graet e oa anezañ eul louarn besk !\nEdo o sellout ouz e benn-adreñv e melezour an dour, pa c’houitellas eur voualc’h en eur vodenn drez. Alanig a glevas goaperez he c’houitelladenn. « N’oun ket evit chom amañ », emezañ. Mont a reas larkoc’h er c’hoad. Pelloc’h e klevas eur gegin o ragachat. Dao ! gwelet e oa bet adarre ? Trei a reas a-gleiz, hag edo o heulia eur wenodenn pallennet gant geot munut ha bokedou-laez, pa welas dirazañ, troet gantañ e gein, eur c’honikl oc’h ober chiboud en eun doare ken brao !\nEdo azezet war e lostig flour-flour, gwenn-gwenn, berr-berr, eul lostig a netra, ha koulskoude kalz brasoc’h eget e hini d’ezañ, paour kaez Alanig al louarn !\nAlanig, gant aon da veza gwelet, a gemeras eur wenodenn all, war an tu dehou.\nSoñjal a rae dre ma kerze : ret e vefe d’in kavout eur mignon bennak da gas d’am gwreg ar c’helou trist. Piou a gavin ? Eur paour kaez reuzeudik, a zo kouezet warnañ eur gwall zarvoud, a goll dre an hevelep taol e holl vignoned, ha va istor trist a lakaio levenez en o c’halon. Petra ober ?\nAlanig a soñjas neuze en doa eun dra fur d’ober : mont war-eeun da gavout eur medisin bras hag a c’hellje parea an trouc’h ha lakaat d’ezañ marteze, — en amzer bremañ e reer kemend-all a draou burzudus ! — ya, lakaat d’ezañ eul lost faos.\nMont a reas er-maez eus koad ar C’hrannou, aon gantañ atao beza gwelet. Kent e valee war lez an hent evit tizout al labousedigou ha yer an tiegeziou. Bremañ, avat, e valee er foz gant aon da veza gwelet gant ar yer hag al labousedigou. Eul louarn trist e oa deut da veza. Ne ehane ket sellout en-dro d’ezañ, ha dreist-holl a-dreñv, ha da gement sell, e wele e oa eul louarn besk !\nBuoc’henned a oa o peuri war an hent. Lammat a reas er park. Er park, eur gazeg hag eun ebeul a zaoulamme evit c’hoari, leuniet o c’hof pell ’oa. Dre eurvad e oa raden hir ha bodennou kelenn en daou du d’ar foz. Alanig a valeas goustadik diouz tu ar raden, rak aon bras en doa ouz deliou lemm ar c’helenn. Lakaat a reas e holl finesa da vale dre guz. Ar chas, avat, a sant c’houez, hag al loen paour a glevas : aou, aou ! war e lerc’h.\nNeuze avat n’en doa mui na droug na mez, nag aon da veza gwelet. Ober a reas eul lamm eus ar foz, ha dao ! a-dreuz ar parkeier, ken buan hag an avel. Tremen a reas e-biou da Rumengol, e-biou d’an Ospital, e-biou da Zaoulaz, e-biou da Loperc’hed (rak gwelloc’h e kave chom hep treuzi ar bourc’hiou). Hag edo degouezet war zouarou Plougastell.\nAet e oa skuiz ha berralan, ha naon en doa ouspenn. Da belec’h mont ? Heulia a reas an aodou. War-dro serr-noz, an deiz war-lerc’h, e tegouezas e Langristin. Goullo e oa e gof, ha vad en dije graet d’ezañ kig yar pe gig all. Ne oa ket gwall figus d’ar mare.\nEn eul liorz, eur yar goz a nije da gluda en eur wezenn-avalou. Alanig a dostaas. Klask a reas komzou flour evit saludi anezi. Met kollet en doa e deod, da lavarout eo, en doa kollet ouspenn an hanter eus ar finesa en eur goll e lost. Ne gavas nemet eun « noz vat » berr da lavarout d’ar yar goz. Ar yar ne respontas ket eur salud ken difeson. Alanig a grogas neuze da drei ha da drei dindan ar wezenn evit lakaat ar yar goz da voredi ha da goueza etre e grabanou.\nNe oa ket darbet d’ar yar goz moredi na koueza, me hen lavar d’eoc’h, rak kerkent ha ma welas e oa besk al louarn, e tirollas da c’hoarzin ha da c’hoarzin, ma tihunas ganti ar yer hag ar chas.\nAlanig a gavas gwelloc’h mont kuit hag ober kof goullo e-pad eun nozvez c’hoaz. Koulskoude, ne blije ket d’ezañ nemeur tremen eur seurt nozvez, rak eun nozvez gant kof goullo a zo skuizus ha yen. Mont a reas pelloc’h eta da c’hoari en-dro d’eur vereuri all ha da glask eur poñsin dianket bennak da chaokat.\nDegouezout a reas gant eur bleiz, hag ar bleiz, eeun-hag-eeun, a oa kenderv kompez da Job, ha kar da Lom.\n« Noz vat, aotrou », a lavaras dezañ Alanig, « en eur vont e-biou ».\n« Noz vat, estrañjour », eme ar bleiz, « rak gwelout a ran n’oc’h ket eus ar vro ? »\n« Gwir a lavarit, aotrou, n’anavezan ket ar vro. Ganet oun e Kemper, e palez ar roue, ha da Vrest emaoun o vont d’ar red, da glask eur medisin bras da zont war-dro Job ar bleiz ».\n« War-dro va c’henderv neuze ? »\n« A, Job a zo kenderv d’eoc’h ! »\n« Ya vat ! »\n« Mat, gouzout a rit eo bet, en deveziou-mañ, gwall vac’hagnet gant Alanig al louarn ? War e wele emañ abaoe. Ne ziskrog dioutañ an derzienn. War-dro 40 en deus atao. Medisined Kemper o deus kollet fiziañs. Setu emaoun o vont da Vrest da glask eur medisin all. Evit mont buanoc’h e soñjen mont dre an Treiz, hag em eus kollet va hent. Ken d’in beza aet gant an hent bras penn-da-benn betek Landerne ! »\n« Paour kaez Job ! » a lavaras ar c’henderv.\n« Ha plijout a rafe d’eoc’h, aotrou, diskouez d’in an hent betek Plougastell ? »\n« Ne ziskouezin ket d’eoc’h henoz an hent, ha ne dalvez ket d’eoc’h mont da Vrest a-raok warc’hoaz vintin. Pa viot degouezet e Brest e vo serret an holl djez. Chomit ganimp da dremen an noz, ha warc’hoaz ez in ganeoc’h da Vrest, ha goude da Gemper, rak n’oun ket bet o welout va c’henderv pell ’zo ».\n« Feiz, memes tra », a lavaras Alanig.\nAn noz a oa sklaer. Al loar a bare en hent.\n« It araozoun », eme Alanig, « rak n’ouzon ket an hent ».\nN’eo ket abalamour na ouie ket an hent eo en doa c’hoant da chom war-lerc’h, nemet abalamour e oa trouc’het e lost, hag e vije gwelet an trouc’h dindan sklerijenn al loar.\nAlanig a voe degemeret mat e ti ar bleiz. Lavaret e voe d’ezañ azeza e-tal an tan evit en em domma. Ne blije ket nemeur da Alanig mont d’en em domma ouz an oaled, rak gant gor an tan e teue ar gouli fresk da veza gwall gizidik, hag ouspenn, aon en doa da ziskouez e benn-adreñv mac’hagnet. Respont a reas eta ne oa ket skuiz, hag e kave gwelloc’h chom en e sav.\nChom en e sav evit debri ? An holl a chomas souezet.\nAlanig en em lakaas evel eur paour kaez, en eur c’hornig teñval, hag e gein troet diouz ar sklerijenn. Souezus e oa gwelout pegen lent e oa deut da veza abaoe ma oa bet mac’hagnet.\nKenderv Job a selle outañ hep tenna diwarnañ e zaoulagad.\n« Lavarit d’in, aotrou, daoust ha n’oc’h ket eul louarn, ha kar marteze da Alanig an treitour ? »\n« Nann, nann, na gredit ket. N’oun ket louarn ha n’oun ket eus gouenn al lern, ha n’anavezan Alanig nemet dre an torfedou spontus en deus graet ».\n« N’oc’h ket eul louarn? Souezus eo kenañ. Koulskoude, ho fri, ho tiouskouarn, a ziskouez oc’h eus gouenn Alanig, hag, hervez am eus lennet war ar c’hazetennou, Alanig al Louarn, touzet hag eouliet e gorf, a dle beza heñvel ouzoc’h. »\n« Emañ graet ganin », a soñjas Alanig, « ma tegouez d’in beza anavezet ».\nHag ar vleizez, en eur lipat eun askourn oan, bet krignet dek gwech a-benn neuze, a selle gant daoulagad avius ouz korf Alanig, daoust d’ar paour kaez louarn beza aet kastiz dre an trubuilhou en doa gouzañvet e-pad an deveziou tremenet.\nNeuze, Alanig a lavaras herr :\n« N’oun ket eul louarn ! n’oun ket eul louarn ! Evit d’in beza heñvel ouz Alanig, n’oun ket kar d’ezañ : Alanig en deus eur mell lost blevennek ha me n’em eus lost ebet ».\nHag e tiskouezas e benn-adreñv, nemet ken buan ma ne c’hellas den gwelout ruzder an trouc’h.\nDebri a reas eun tamm. Lavarout a ran eun tamm, rak kof moan a reas, hag ar soubenn a voe roet d’ezañ da dañva ne oa warni o neui takad druzoni ebet.\nSetu eta, pa voe aet ar vistri da gousket, e lammas Alanig er-maez dre ar prenestr evit mont ’da glask eun dra bennak da leunia e gof.\nEn em gavout a reas en eur parkad sivi. Alanig a anaveze mat sivi Plougastell, ha meur a wech, a-raok ma voe graet anezañ eul louarn besk, en doa tañvaet anezo e Kastell-al-Laer. Daoust d’ezañ karout gwelloc’h ar c’hig fresk kutuilhet war ar c’hludou, ne rae ket beg figus war ar sivi ken saourus. Soñjal a rae : « Ma n’eus ket enno magadurez, karga a raint atao va c’hof, ha vad eta da heul, rak neus netra tristoc’h da c’houzañv eget eur c’hof goullo gant eur galon digor.\nAlanig a lammas eta er c’henta parkad sivi a gavas. Siouaz d’ezañ ! A-boan en doa sunet unan pe ziou ma voe klevet en noz eun tenn o strakal, hag Alanig o yudal evel eul loen gloazet marvel.\nAllas, allas ! Alanig, ’m’eus aon n’oc’h ket louarn ken ? Penaos ne ouiec’h ket e oa diwallet ar sivi er parkeier, ha ne vez ket lakaet an dourn war madou an nesa hep droug pe doan da gaout ? An hini a zo desket a gavo atao desk. Derc’hel a reot soñj eta eus an noz-mañ, ha meur a wech e lavarot e oa gwall leskidik an holen bet diskarget war ho penn-adreñv, aet, siouaz d’ezañ, kizidikoc’h adarre !\nNe gredas ket Alanig distrei da di kenderv Job. Da sutal ! Alanig a oa droug ennañ. Ar wall chañs a oa kroget da stourm outañ ha ne gare ket re en holl eur seurt planedenn griz. Redek a reas dre an hentou gwaskedet ; c’hoari a reas an dro d’ar c’hêriou, o klask an tu da c’hoari eun dro gamm, ha ne reas nemet eun dro wenn.\nPa darzas sklerijenn genta an deiz, Alanig en em gavas dre eurvad e-tal an Treiz. Krena a rae, skournet ma oa bet, nann gant yenijenn an noz, met gant an naon hag an disvoued.\nKlask a reas an treizour. Hemañ, avat, a oa oc’h eva eur banne kafe tomm en ostaleri, e di karet. Alanig, gant an aon en doa da rei da c’houzout e oa degouezet al louarn besk er vro (rak anavezet e vije bet) a gavas gwelloc’h lammat dioustu er vag, azeza enni, ha gortoz.\nA-benn eun ugent munud bennak, e tegouezas an treizour.\n« A, a ! » emezañ, « eul louarn em bag, o c’hortoz ac’hanoun ! Daoust ha n’eo ket Alanig an hini eo ? He ! diskouez da benn-adreñv ’ta, ma welin an dismegañs a zo bet graet dit ».\n« Dao ! » eme Alanig, « anavezet oun ! »\nHag e lavaras d’an treizour :\n« Gwir a lavarit, aotrou, me eo Alanig al louarn, ar paour kaez louarn besk, reuzeudik ha glac’haret, dilezet gant e vignoned, argaset gant an holl. Ne dalvezas ket din touza va bleo, eoulia va c’hroc’hen : me eo al louarn besk. Me a oa fin gwechall ; va finesa, avat, a zo nijet kuit : me eo al louarn besk. Me a zo bet enoret e palez ar roue Nobl, ha, siouaz d’in, ne vin ket enoret ken : me eo al louarn besk. Me am eus c’hoariet meur a dro gamm da Job, da Lom ha da Lip-e-Bao. Allas, allas ! echu eo ar c’hoariadeg : me eo al louarn besk. Gwechall e lakaen ar yer da voredi ha da goueza eus o c’hludou ; ar yer, avat, ne voredint mui o welout ac’hanoun ; ober goap ouzin, ne lavaran ket : me eo al louarn besk. Me a zo tonket d’in hiviziken beza disprizet gant an holl, beza argaset, ha mervel gant an naon en eur foz bennak war lez an hent, rak ne c’hellin mui touella na yar, na kilhog, na moualc’h, na konikl… Allas, allas, allas! gwir a lavarit, aotrou : me eo al louarn besk ! »\nHag Alanig a zirollas da c’hoarzin. An treizour a soñjas :\n« Al louarn souezus-mañ a ra goap ouzin. Sur a-walc’h n’eo ket Alanig an hini eo. »\nHag, en eur c’hoarzin d’e dro, e tiskoulmas korden ar vag, hag edo o vont da lammat e-barz. Alanig, avat, en doa kemeret eur roeñv, ha, gant eur vountadenn ouz ar c’hal, e roas tiz d’ar vag hag he c’hasas eun dek metr bennak pelloc’h.\nAn treizour a voe darbet d’ezañ koueza er stêr.\n« Al louarn milliget ! » emezañ.\n« Pa lavaran d’eoc’h oun al louarn besk ! » eme Alanig, hep teurel kont en e sotoniou.\nAr mor a ziskenne, hag ar stêr Elorn, da vare an dichal, a vez tiz bras ganti. Alanig a roeñvas, a roeñvas. Re zisvouedet edo, avat, ha nen doa mui nerz a-walc’h da vlenia e vag. Dilezel a reas eta ar roeñvou. Lakaat a reas d’ar ouel, ha dao ! war-du Brest da heul nerz an dour. Kalz aesoc’h e oa d’ezañ.\nNe gredas ket mont da zouara e Brest, rak ne anaveze ket ar porz-mor. Heñcha a reas eta e vag war-du aod Sant-Mark, hag eno, hep beza gwelet gant lagad ebet, e touaras al louarn besk.\nAlanig a gerzas war-du Brest, ar gêr vras. Mall a oa gantañ degouezout, rak skuiz e oa, ha naon bras en doa.\n« E Brest », emezañ dezañ e-unan, « e kavin an tu, mod pe vod, da c’hounit va boued braoik-tre, e-pad eun abadenn, ha diwar goust ar re all zoken ».\nNe ouie ket, avat, penaos mont e kêr. Re a loened a wele er straedou. Penaos ober ? Gortoz an noz ? Ya, furoc’h e oa d’ezañ marteze. Mont a reas eta e tu ar mor, e-lec’h e vije bet e-unan. Gourveza a reas war an traez.\nAlanig a selaoue tonnouigou ar mor o vouskana en e gichen. Soñjal a reas en e wreg hag en e vugale, o ouela du-se e Kastell-al-Laer, o klask gouzout petra oa deut da veza mestr an ti. Hirvoudi a reas dreist-holl war o flanedenn griz.\nDeut e oa an noz. Alanig en doa graet eur c’housk. Sevel a reas. Diskuiz e oa marteze, met naon du en doa ivez. C’houez ar pesked fritet en tiez tosta a zeue gant flourder da hilliga d’ezañ e fronellou. Met, peogwir ne gargo c’houez vat ar rost ar c’hof morse, Alanig a yeas pelloc’h. Rak ne blije ket d’ezañ mervel gant eur c’horfad a spi.\nGwelout a reas war ar c’hae eun niver spontus a varikennadou gwin nevez degaset eus bro Spagn.\n« Ar gwin », a soñjas Alanig, « a zo eun evadur nerzus, ha, panevet ar gwin, n’o dije ket ar soudarded gounezet ar brezel diweza ».\nTeurel a reas eur sell en-dro d’ezañ. N’oa arz ebet oc’h ober e valtouter tro-war-dro. An ostaleriou, avat, a oa enno dokerien, pesketaerien gregin ha martoloded all oc’h ober cholori. Alanig a oa e-unan war ar c’hal.\n« Mat », emezañ.\nKlask a reas eur maen. Laoskaat a reas a daoliouigou sioul stouvell eur varikennad gwin ruz, ha, dre doull ar stouvell, ar gwin Spagn, houpik, houpik, a savas betek gourlañchenn Alanig.\nAl louarn a evas eur c’horfad, ha zoken eur c’horfad re vras. A-benn eun abadenn e reas eur mell hik, ma voe darbet d’ezañ beza klevet diouz an ostaleriou. A-walc’h a win Spagn en doa evet. Ar blouzenn, dre doull ar stouvell, a gouezas er gwin. Alanig, aet dinerz e zivesker, hag e benn o voudinella, a gouezas war linenn e gein etre diou varikenn. Chom a reas eno, hep fiñval, da gousket betek antronoz vintin.\nNann, ne oa mui al louarn kaer, al louarn fin a oa bet. Koll a reas e finesa en deiz ma voe graet anezañ eul louarn besk. Diheñchet en em gave, ha, kaer en doa klask, ne gave ket e pe du mont da veva, na peseurt buhez beva. Ne oa mui eus gouenn ebet.\nAntronoz vintin, e oa Alanig o pourmen war ar c’hae, pounner e benn ha skañv e gof. Kavout a reas eur gerc’heiz, o pourmen ivez, he fenn en avel.\n« Salud d’eoc’h, itron gaer », eme Alanig.\n« Salud, aotrou ».\n« Ne labourit ket hizio, itron ? »\n« Aotrou, n’oun ket boazet da labourat, ha biken ne labourin ».\n« A ! eun dra gaer eo beva hep labourat, ha kalz a garfe beva eur vuhez ken aes. C’houi a zo pinvidik moarvat, ha marteze hoc’h eus en ho ti kalz mitizien hag eun niver bras a vevelien ? »\n« Ne vagan na matez na mevel, ha n’em eus evit ti nemet eur gwasked bennak da dremen an noz ».\n« Ha penaos e vevit neuze ? »\n« O, ne vevan ket evel eur rouanez, pell ac’hano. Pa zeu naon d’in, ez an da azeza war ribl an dour, hag e c’hortozan. Ar pesked a dosta en eur c’hoari. Pa vezont tost a-walc’h, ec’h astennan va gouzoug hir ha va beg hiroc’h c’hoaz, ha gwaz a se evit ar pesk dievez ! Eul lonkadenn, hag echu tout ! »\n« Ha ne labourit ket ? »\n« Perak labourat, p’em eus da zebri kement ha ma karan diouz va c’hoant ? »\n« Mat, kenavo neuze ! »\n« Perak kenavo ken buan ? C’hoant hoc’h eus da lavarout d’in eun dra bennak c’hoaz, ha ne gredit ket digeri frank ho kalon ».\n« Gwir a lavarit, itron gerc’heiz, eun dra bennak em boa da lavarout d’eoc’h. Klevit va istor ha va flanedenn griz. Me a zo eul louarn, daoust d’in beza dilost. Va lost ? Chomet eo du-se war dachenn an emgann, etre krabanou an Ankou, ha darbet eo bet d’in chom em pez, penn-kil-ha-troad. Bremañ eta en em gavan en eur stad trist ha souezus. Eur c’hemm bras a zo c’hoarvezet em buhez gant ar gwalleur-se. Ne c’hellan mui gounit va boued evel ma raen a-raok, ha diwar o c’hlud, ar yer hag ar poñsined a ziroll da c’hoarzin kerkent ha ma welont ac’hanoun. Hogen, em yaouankiz, n’em eus desket micher ebet, ha, koulskoude, ret-mat eo din bremañ labourat. Penaos ober ? Kredi a rae din da genta ho pije bet marteze labour evidoun. Met peogwir ez evit diwar goust ar chañs, eveldoun-me gwechall, e klaskin adarre beva evel ma raen a-raok ».\n« Aotrou louarn, mar demaoc’h o klask labour, aes a-walc’h eo d’in rei d’eoc’h da c’houzout pelec’h e kavot implij d’ho nerz ».\n« Pelec’h eta, itron ? »\n« En eun ti-moulerez ».\n« Ya, met n’ouzon micher ebet ».\n« Ba, ba ! n’ouzoc’h micher ebet ! Sur e ouzoc’h eur vicher bennak ! En ti-moulerez a anavezan emeur o vrasaat an ti evit m’o devo lojeiz ar mekanikou nevez. Lakaet e viot d’ober pri d’ar mañsoner, pe bignat mein glas d’an toer, pe, er moulerez, da soursial war-dro ar mekanikou, da larda ar rodou … ha me ’oar-me ! »\n« Ya, ya, barrek oun war ar micheriou-se. Mont a ran dioustu da welout. Kenavo, ha trugarez ».\n« Kenavo, ha chañs vat ».\nAr gerc’heiz a oa deut naon dezi : mont a reas da besketa.\nAlanig en doa naon abaoe pell-bras : mont a reas da glask labour.\nDegemeret e voe er moulerez da skuba al leur-di ha da gempenn ar mekanikou.\nAr yaou e oa, ha war-dro div eur diouz an abardaez, ar mekanikou a dregerne hag a grene ganto an ti hag an diazezou betek an doenn. Alanig a wele ar mekanikou-se evit ar wech kenta, ha souezet e chome o welout penaos ez ae ar paper gwenn etre ar rodou hag e teue er-maez dre ar penn all, pleget ha moulet, ha graet anezañ eur gazetenn. Gwall nec’het e chomas avat, pa welas al labourerien o kemer eur gelaouenn, o tigeri anezi, hag o klevout unan anezo o lavarout kreñv :\n« Selaouit holl, ma klevot eur pennad eus troiou kamm Alanig al louarn, Alanig al louarn besk… »\nHag e komzent etrezo.\n« Pelec’h emañ bremañ Alanig ? »\n« Feiz, n’ouzer ket ».\n« O, kavet e vezo, rak eul louarn besk a vez gwelet a-bell… »\nAlanig, pa glevas kemend-all, a danfoeltras e skubelenn n’ouzon ket e pelec’h, a lammas er porz hag ac’hano er straed. Buan e tegouezas er straed Siam, ha war-eeun d’an traoñ war-du ar pont bras, en eur redadenn, an arzed, ar bleizi, ha kalz loened gouez all war e lerc’h ».\n« Al louarn besk, al louarn besk ! Stankit an hent d’ezañ ma vo paket ! »\nAlanig, avat, ne chome ket da selaou. Redek a rae kement ha ma c’helle, skañv evel an avel. E penn ar straed Siam, pevar femoc’h-gouez a oa kroget da zigeri ar pont. Allas ! pa zegouezas, petra ober, pelec’h mont ? Ma c’hellfe tec’hout betek en tu all d’ar Benfel ! Ha dao, war ar pont bras ! E-kreiz edo digor-frank. Ne c’hellas ket Alanig ober eul lamm pell a-walc’h evit tizout an hanter all eus ar pont. Koueza er mor a dregont metr a uhelder ne lavaran ket. Ober a reas eur plouf spontus en dour, ma lavaras al loened all a rede war e lerc’h :\n« War e gof eo kouezet. Sur eo krevet ».\nDistrei a rejont d’o zi. Ne oant mui gwall nec’het gant Alanig al louarn besk. Eo, paotred ar c’hazetennou a redas d’o bureviou, a gemeras o fluenn, hag a skrivas war baper eur pennad all eus buhez Alanig, ar pennad diweza, e grede d’ezo.\nNe oa ket ar pennad diweza eus buhez Alanig. Nann, nann, arabat kredi. Eul louarn da laza a zo ken start ha kaz. Goulennit digant ar chas hag e vezo lavaret d’eoc’h.\nDroug kof en doa bet Alanig en eur goueza, met ne oa ket lazet. Neui a reas dre zindan an dour e-pad eur pennad mat. N’ouzon ket ha gouzout a ra al lern neui pell amzer dindan an dour. N’eus forz, rak lavaret em eus : Alanig n’eo ket eul louarn evel ar re all.\nPelec’h en doa douaret ? Den ne ouie. Kredi a rae d’an holl e oa bet beuzet evit mat.\nPa glevas ar c’helou, ar roue Nobl a zeuas da veza trist. Gervel a reas loened jentil e balez :\n« Prinsed ha baroned », emezañ, « gwall gelou a zo deut, ar beure-mañ, eus Brest. Alanig al louarn en deus kavet e varo hag eur maro trist : kouezet diwar ar pont bras, ha beuzet er Benfel ! A, trist oun hizio ha glac’haret-kenañ. Kollet em eus an aotrou desketa, an hini fura, gouizieka, speredeka a oa em rouantelez. Ouspenn eur wech en deus saveteet ac’hanoun. O selaou anezañ ne gavis morse da glemm. O selaou e enebourien em eus bet atao reuz ha dispac’h war-lerc’h o aliou. Alanig a oa va gwella mignon, va mignon gwir, gwelout a ran bremañ. A, ken d’in beza selaouet anezañ atao ! E aliou a oa fur, e furnez a oa bras ! Allas, allas, allas ! »\nAr brinsed hag ar varoned a selaoue o roue, hep ranna etrezo an distera komz. Nobl a gendalc’has :\n« A ! keuz am eus, ha keuz bras. Piou a vezo va c’huzulier hiviziken ? Piou a soursio ouz traou ar rouantelez ? Koll am eus bet. Digoll n’em bo ket. Priñsed ha baroned, selaouit mat ac’hanoun : biken n’ho kredin mui, hag an hini a gredo rei d’in eun ali bennak hep va aotre a vezo trouc’het e deod d’ezañ war an taol. Ha bremañ it diwar va zro, ha lezit ac’hanoun va-unan ».\nAr c’hazetennou o doa embannet maro Alanig o doa embannet eur c’helou faos. Al louarn besk en doa douaret e-tal kastell Brest, hag ac’hano, dre hent treuz ha dre hent doun, en doa gounezet bro Leon.\nNe vevas ket eno e peoc’h gant e gof ha gant e goustiañs. Rak kaout keuz ne roe ket d’ezañ kof reut, ha ret-mat e oa debri diou wech bemdez. Ha petra debri evit beva ? Eno edo an dalc’h. Ne oa ket Alanig evit beva gant e vicher abaoe ma oa bet trouc’het e lost, ha ne oa ket kennebeut evit en em ziskouez dirak e vignoned na dirak e enebourien gant ar vez en doa.\nPenaos e vevas ar pennad-se eus e vuhez ? Den n’en deus gouezet morse, ha biken den ne c’helle gouzout. Hir e kavas an amzer, pa ranke beva atao e-unan, e-unan, ha pa ne gave netra evit en em zidui.\nEun deiz, pa gavas d’ezañ e oa ankounac’haet e droiou kamm gant an holl, e tistroas da vro e gavell, da veva eur vuhez reiz war dosenn Sant-Mikael binniget, pell diouz e vignoned, pell diouz e enebourien, ha dianav d’an holl.\nSiouaz d’ezañ ! Pa zegouezas dirak tosenn Sant-Mikael, e welas eun dra drist : Kastell-al-Laer, ken kaer war beg ar menez, a oa bet diskaret, dismantret betek an diazezou ! E wreg hag e vugale a oa bet lazet emichañs, rak ne gavas liou anezo e nep lec’h. Neuze e kollas kalon evit mat. Kavout a reas d’ezañ ne chome tamm nerz ebet mui en e zivesker. Azeza a reas war unan eus mein an dismantrou, hag e krogas da yudal, da yudal evel eur bleiz, war e blanedenn griz, war hini e wreg hag e vugale.\nYa, kollet en doa kalon evit mat, ha, daoust d’ezañ beza war yun abaoe eun nebeut deveziou, n’en doa mui ezomm eus netra, nag eus kig polezi, nag eus kig poñsined, ha pa vije bet fritet d’ezañ.\nEiz devez hag eiz nozvez e chomas war beg ar menez da hirvoudi ha da ouela, betek ma n’en doa mui nerz a-walc’h evit klemm, betek ma ne chome mui daerou en e zaoulagad paour, betek ma oa deut da veza treut, treut evel eur relegenn ha brondu e benn gant an dienez. D’an eizvet devez, d’an eur ma edo an heol o vont da guzat, e krogas krenijenn an derzienn da heja d’ezañ e gorf. Ne rede mui en e wazied nemet eur gwad paour ha dinerz. Ar maro a oa tost.\nEeun-hag-eeun, pa voe aet an heol a-ziwar weled, e rentas Alanig e vuhez war beg ar menez, dirak an holl gêriou hag ar parkeier en doa graet enno meur a dorfed ha meur a dro gamm a-hed e vuhez eürus.\nKerkent ha ma voe marvet Alanig, e voe klevet ar Youdig, e-lec’h ma vez stlapet ar chas milliget, oc’h ober eun trouz spontus, evel ma vije bet an holl chas-se o razailhat hag o c’harmi hag o c’houlenn al louarn reuzeudik.\nNe voe ket stlapet al louarn er Youdig euzus. Nann. E gorf a chomas e-pad hir amzer war beg ar menez, gwalc’het gant ar glao ha krazet gant an heol.\nEun abardaez-noz, eur vran a zegouezas d’ezi tremen e-biou d’an dosenn. Gwelout a reas Alanig maro, hag e relegou paour astennet e-touez ar brug. Mont a reas dioustu da gas ar c'helou dre ar vro.\nPenaos ? Alanig a oa marvet war gorre menez Sant-Mikael, pa grede d’an holl e oa bet beuzet er Benfel ? Penaos en doa gallet en em denna diwar an drouklamm ha mont betek menez Arre hep beza gwelet ? Arabat beza souezet re en holl : eul louarn en deus betek mervel meur a dro gamm en e sac’h, hag e tispak anezo pa soñjomp an nebeuta.\nEur barz a savas eur werz en enor da Alanig, ha nebeut goude e veze kanet ar werz-se d’al leuriou nevez, d’ar peurzournou, d’ar foariou ha d’an ambleudadegou ed-du. Klevet em eus kana anezi meur a wech e Landi, e Plougastell, e Kastell-Paol, e Brasparz hag e lec’h all. Bep taol em eus kavet anezi brao-kenañ, ha bep taol ouz he c’hlevout eo deut an dour em daoulagad.\nSetu echu, fall ha mat, troiou kamm Alanig al Louarn. Mar o deus plijet d’eoc’h, gwell a se. Poaniet em eus da zisplega anezo ar gwella ma ’m eus gallet. Dalc’hit soñj eus ar blijadur hoc’h eus bet ouz o lenn e-pad an nozveziou goañv, azezet e-tal an tan, hag ankounac’hait ar pennadou goular hag eun tammig digempenn hoc’h eus kavet, bep ar mare.\nEvidoc’h eo bet skrivet troiou kamm Alanig, hag ar blijadur hon eus graet d’eoc’h a vezo evidomp ar brasa diboan.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/11&oldid=21387 »\nKemmoù diwezhañ degaset d'ar bajenn-mañ d'an 16 Ebr 2011, da 22:51.


Ar Gemene - Wikipedia\nPorzh ar Roc'haned.\n1 060 ann. (2019)\n3° 12′ 06″ Kornôg / 48.0691666667, -3.20166666667\nkreiz-kêr : 137 m\nbihanañ 118 m — brasañ 180 m\nAr Gemene a zo ur gumun eus Breizh e departamant ar Mor-Bihan. Pennlec'h kanton ar Gemene e oa betek 2015.\nMelestradurezh: krouet e voe kumun ar Gemene e 1790; gant al lezenn eus an 23 a viz Eost 1790 e voe lakaet ar Gemene ur c'hanton, hini ar Gemene, gant teir c'humun: Ar Gemene, Lokmac'hloù ha Persken; e Bann Pondi e oa. Miret ha brasaet e voe Kanton ar Gemene e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet ar Gemene en Arondisamant Pondi bet krouet e 1800,.\n111 gwaz eus ar gumun a gollas o buhez abalamour d'ar brezel, d.l.e. 5,32 % eus he foblañs e 1911.\nD'an 19 a viz Even 1940 e tegouezhas al lu alaman er Gemene.\nD’an 30 a viz Du 1943 e voe taget an archerdi gant tud eus ar Rezistañs ha kemeret ar pistolennoù gante,.\nEr skol Santez-Anna e voe toullbac'het tud ag ar Rezistañs gant an Alamaned.\nPlakenn Sala ha Liliane Segal ouzh monumant ar re varv.\nDiv Yuzevez, ur plac'hig, Liliane Segal hag he mamm, Sala Segal, a voe serret gant an Alamaned d'ar 4 a viz Genver 1944; kuitaet o doa Pariz evit mont d'an Oriant, met dav oa bet dezhe dilojañ eus an Oriant abalamour d'ar bombezadegoù e miz C'hwevrer 1943 evit klask repu e Ploue da gentañ hag er Gemene da c'houde. E penn-kentañ miz C'hwevrer 1944 e chomjont e-pad un nebeud deizioù e kamp Drancy a-raok bout kaset, evel pemp Yuzev arall bet tapet en departamant er memes devezh, da Auschwitz d'an 10 a viz C'hwevrer gant ar steudad niverenn 68;\nTi-post, 1944: d'ar 7 a viz Ebrel e voe tapet 153 923,60 Lur en ti-post ha 315 000 Lur e ti an tailhoù gant tud eus ar Rezistañs, ha 280 528,90 Lur en ti-post d'an 23 a viz Mae,.\nAr Gemene a voe dieubet d'ar 4 a viz Eost 1944.\nAnv F. Trebuil, unan eus tud ar Gemene bet fuzuilhet, ouzh monumant Porzh-Loeiz\n20 den eus ar gumun a voe fuzuilhet, marvet er strouezheg pe er c'hampoù-bac'h; d'an 23 a viz Mae 1945 e voe kavet korfoù marv pevar anezhe e-tal gwikadell Porzh-Loeiz.\nFuzuilhet e voe ur gwaz ag ar gumun e Kernevez-Zinzeg e Berne, d'ar 16 a viz Gouhere 1944 abalamour d'e berzh er Rezistañs.\nMervel a reas 32 zen abalamour d'ar brezel.\nTi ar Breujoù.\nWar lez ar stêr Skorf emañ ar Gemene.\nMae 1945 1966 Charles Montmayeur\n1966 Meurzh 1983 Louis Hubert\nMeurzh 1983 Meurzh 2001 Jean Moec Strollad Sokialour Gall Kuzulier-departamant Kanton ar Gemene (1985-1992)\nMeurzh 2001 Meurzh 2014 Christian Perron Strollad Komunour Gall Kuzulier-departamant Kanton ar Gemene (2004-2011)\nEbrel 2014 bremañ René Le Moullec\nD'ar 16 a viz Kerzu 2014 e oa bet votet ar garta Ya d'ar brezhoneg gant kuzul-kêr ar gumun.\nPierre Le Bigault, marc'hhouarnour a vicher, e 1959.\nHubert Graignic, marc'hhouarnour a vicher, e 1957.\nJoseph Loth, yezhoniour ar brezhoneg hag ar yezhoù keltiek, 27 a viz Kerzu 1847.\n(br) ar Gemene war lec'hienn Geobreizh\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajennoù 117, 175 ha 255\n↑ Cassini - EHESS - Ar Gemene - Fichenn ar gumun\n↑ 1939-1945 en Centre-Bretagne, Liv'Editions, Ar Faoued, 2004, levrenn I, pajenn 126\n↑ Joseph Oliviéro, Christian Perron ha Yannick Perron, Résistances et maquis en centre Bretagne, Embannadurioù Liv'Editions, Ar Faoued, 1997, pajenn 106\n↑ [http://lesamisdelaresistance56.com/index.php/51-11-la-vie-de-nos-comites/ceremonies/255-ceremonie-de-bubry Les Amis de la Résistance\n↑ 8,0 ha8,1 René Le Guénic, Morbihan - Mémorial de la Résistance, 1998, pajennoù 42-43\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 121\n↑ Roger Leroux, Le Morbihan en guerre 1939-1945, Imprimerie de la Manutention, Mayenne, 1991, pajenn 308\nAdtapet diwar « https://br.wikipedia.org/w/index.php?title=Ar_Gemene&oldid=1971144 »\nArcherdiez taget e Breizh gant tud eus ar Rezistañs


Gwallzarvoud eus gwazhied an empenn - Wikipedia\nGwallzarvoud eus gwazhied an empenn\nUr Gwallzarvoud eus gwazhied an Empenn (GGE) a c’hoarvez gant ur fourgas trumm eus gwazhiadur ul lodenn eus an empenn. Bez e c’hell bezañ ur wazhienn kas stanket pe darzhet. En daou zoare-se e vo trubuilhet mont en dro an empenn, ha neuze hini ar c’horf rak eñ eo a ro an urzhioù.\n1 Penaos e c'hoarvez ur GGE\n2 Stummoù disheñvel ar GGE\n2.1 Gwazhienn kas stanket (GGE iskemek)\n2.2 Ur wazhienn kas tarzhet en empenn (GGE diwadeg perimelpennel)\n2.3 Ur wazhienn kas tarzhet o erruout en empenn (GGE Diwadeg en empenn)\n3 Arouezioù ar GGE\n3.1 An arouezioù pennañ\n3.2 Petra ober pa vez eus an arouezioù-se\n4 Devouder gant riskloù\n5 Louzaouiñ ha diarbenn\n6 Goude ur GGE\nPenaos e c'hoarvez ur GGE[kemmañ | kemmañ ar vammenn]\nEvit ober war-dro e gargoù disheñvel en deus ezhomm an empenn eus dioksigen hag energiezh. Hogen ne c’hell ket berniañ ar sustañsoù energiezh. Bez eo neuze kefridi ar gwad pourveziñ anezhañ e nutriantoù (evel ar glukoz) ha dioksigen. War-dro ur c’hard eus ar gwad a zeu eus ar galon a zo kaset d’an empenn. Ma c'hoarvez ur GGE iskemek e vo paouezet red ar gwad neuze ne c’hello ket mui pourvezañ sustañsoù (dioksigen, glukoz, na nutriantoù all) d’ar c’helligoù nervennel. Hag int ne c’hellont ket chom bev ma n’eo ket adkempennet red ar gwad en un nebeud munutennoù. Ma c'hoarvez ur GGE diwadek e vez moustret ar melpenn dre ar bloñsadur kiriek eus distruj ha nann-mont endro ar c’helligoù nervennel.\nStummoù disheñvel ar GGE[kemmañ | kemmañ ar vammenn]\nBez ez eus 3 stumm GGE bras: bez e c’hell ur wazhienn kas bezañ stanket gant ur bouloudenn wad, ur wazhienn e-barzh an empenn a c'hall bezañ torret pe c’hoazh ur wazhienn kas o erruout en empenn a c'hall bezañ torret.\nGwazhienn kas stanket (GGE iskemek)[kemmañ | kemmañ ar vammenn]\nAr stumm-se eo an hini boutinañ (80% eus ar GGE). Ur bouloudenn wad a c’hell sevel e-barzh ur wazhienn; da skouer gant gwazhiennoù treutaet dija gant lizoù druz. Neuze abalamour d'ar bouloudenn wad (anvet Trombus) ne c’hello ket mui tremen ar gwad enni, ar pezh a zegaso un distrujadenn eus ar c’helligoù nervennel (lodenn anvet infarktus empennek).\nPe bez e c’hell bezañ ur bouloudenn wad savet en ul lec’h all er c’horf ha zo en em distaget a-raok bezañ kaset gant nerzh red ar gwad, hag a zeu goude da stankañ ur wazhienn en empenn. Ar wazhienn stanket a vir ouzh ul lodenn eus an empenn da resev e gementad gwad ret.\nUr wazhienn kas tarzhet en empenn (GGE diwadeg perimelpennel)[kemmañ | kemmañ ar vammenn]\nOber a ra ur c'holl gwad en empenn. Mont a ra d'ober 15% eus ar GGE. Ur wech ma'z eo tarzhet ar wazhienn e tiver ar gwad en ul lodenn vras pe vihan en empenn. Ar pezh a zegas ur voustradenn eus an empenn hag a vo stroñset.\nUr wazhienn kas tarzhet o erruout en empenn (GGE Diwadeg en empenn)[kemmañ | kemmañ ar vammenn]\nAr seurt koll-gwad a ya d'ober ar 5% all eus ar GGE. Ar wech-mañ pa darzh ar wazhienn ez a kuit ar gwad e-barzh lec’hioù eus toagenn an empenn, da lavaret eo al lec’h etre an empenn hag ar c’hlopenn. Pa c’hoarvez e vez 60% anezho hag o deus ur freg anevrism (distummadur eus speurenn ar wazhienn-kas a c’hell terriñ).\nArouezioù ar GGE[kemmañ | kemmañ ar vammenn]\nArouezioù pouezus zo a-benn gallout anavezout ur GGE ha ma vez merzet kement-mañ, petra a c'heller ober.\nAn arouezioù pennañ[kemmañ | kemmañ ar vammenn]\nSeziz: Falladenn trumm ha kreñv eus ur c’hostez eus ar c’horf.\nKempouez: Diaesamantoù da chom war-zav, santimant gwelet unan mezv.\nGweled: Ar sell o teñvalaat, bez e c’hell ar c'hlañvour mont betek dont dall; bez e c’hell ivez kaout ur gweled doubl.\nKomz: Diaesamantoù da gomz, gant gerioù digomprenus a-wechoù. Ar c'hlañvour a c'hell dont mut zoken.\nPoan benn: Poan-benn trumm, kreñv ha divoaz gouzañvet gant ar c'hlañvour.\nPetra ober pa vez eus an arouezioù-se[kemmañ | kemmañ ar vammenn]\nUr wech merzet unan pe meur a unan eus an aouezioù-se ez eo ret pellgomz diouzhtu d’ar SAMU, rak, d’ar mare-se, pep munutenn a zo pouezus. Ar buanañ e vo kemeret e karg ar c’hlañvour, an nebeutañ a labezadoù en empenn en devo, da lavaret eo ivez nebeutoc’h a heuliadurioù.\nA-wechoù an arouezioù a c’hell bezañ gwelet pe santet e-pad ur pennad amzer berr nemetken, munutennoù pe eurvezhioù. Ret eo kemer anezho e kont memes tra, ha pellgomz diouzhtu d’ar SAMU. War-dro 30% eus ar GGE o deus arouezioù berr evel-se a-benn diarbenn, hag an aliesañ n'int ket kemeret e kont.\nDevouder gant riskloù[kemmañ | kemmañ ar vammenn]\nBez ez eus meur a devouder a laka ar riskl GGE da greskiñ ; setu da heul ar reoù vrasañ anezho.\nAn oad: Un wech tremenet 50 bloaz e toubl ar riskl pep renkad 10 bloaz.\nAe reizh: Ar baotred o deus ur riskl un tammig brasoc’h da gaout ur G.G.E. eget ar merc’hed. Hogen ur GGE evit ur vaouez en deus muioc’h a riskl da vezañ lazhus.\nAr glad genetek: An dud gant gwrizioù Afrikan-hag-Amerikan hag an Hispaneg o deus muioc’h a riskl da gaout ur GGE abalamour d’o regas gwad.\nGIB (Gwallzarvoud Iskemek Berrbad): An dud o deus dija bet ur GIB o deus muioc’h a riskl da gaout un eil hini.\nAr butun: Gant ar butun e teu da vezañ kaletoc’h ar gwazhiennoù-kas ha tevoc’h ar gwad neuze gwad ar vutunerien a gaouled aesoc’h. Hogen ur bloaz goude bezañ paouezet butuniñ ar riskl kaout ur GGE a zikresk eus 50%; ha 5 bloaz war-lerc’h eo heñvel hag unan n’en deus morse butunet.\nAr boeson: soñjal a reer e vezer gwarezet diouzh ar c’hleñvedoù kalon hag ar GGE gant ur bevezadur boeson reoliek ; hogen ur bevezadur boeson re vras a liesa a riskloù.\nAn hêrelezh: Bez ez eus ur riskl bihan evit ar familh tost da gaout unan d’o zro.\nTeuc’hiñ: Evit ar GGE evel evit leun a gleñvedoù all an teuc’hiñ a lies a riskl. Bez ez eus ivez devouder liammet gant an teuc’hder hag a lies ar riskl-se.\nAr gwask gwad: An dud o deus ur gwask gwad uhel a zo kizidik hag e c'hallont tapout ur G.G.E. diwadek. Arvarus eo kaout ur red gwad a-us da 140/90.\nAr c'holesterol: Re a golesterol fall a ro riskloù da gaout ar c’hleñved-se.\nKleñved ar sukr : Pa ‘vez diabet gant ar c’hlañvour, e vez brasaet ar c’hizikadur da gaout ur G.G.E..\nLouzaouiñ ha diarbenn[kemmañ | kemmañ ar vammenn]\nE-penn kentañ ar GGE e vez roet ul louzoù a-benn ma teuzfe ar bouloudenn wad ha ma vefe tu d’ar gwad tremen en-dro. Al louzaouenn-se zo anvet "Actilyse" e Bro-C'hall, ha ne c’hell bezañ roet nemet en ospitalioù. An amzer a-benn reiñ al louzaouenn-se a zo berr-tre, erbedet eo reiñ anezhañ e korf an 3 eurvezh goude an arouezioù kentañ. An "Actilyse" a zo efedus-kenañ, ha 40% eus an dud o deus kemeret anezhañ a oa pareet 3 miz war-lerc’h. Ar buanañ vo distanket ar wazhienn, ar gwellañ e vo an daspunadur.\nGoude ur GGE ez eo ret diwall a-benn ne c’hoarvezfe ket un eil pe un dagadenn kalon (infarktus eus ar miokard).\nAr riskl da ober un eil GGE a zo eus 5-10% dre vloavezh. Ar riskl da gaout un dagadenn kalon a zo eus 2% dre bloavezh 5 bloaz goude bezañ graet ur GGE; 25% eus ar glañvourien o deus graet unan all, 10% anezho o deus bet un infarktus eus ar miokard. Ha reoù all ‘zo marvet eus gwallzarvoudoù e gwazhied all.\nAr riskloù-se a c’hell digreskiñ eus 80% gant ma vo heuliet pezh a lavar ar mezeg:\nPaouez a-grenn gant ar butun\nDerc'hel e red gwad dindan 14/9 cm Hg (140/90 mm Hg)\nKaout ur c'holesterol fall (cholesterol LDL) dindan 0,7 g/l\nBezañ louzaouet a-enep ar pouloud (nemet goude an diwadadenn eus en empenn)\nBezañ louzaouet a-enep an diabet\nGoude ur GGE[kemmañ | kemmañ ar vammenn]\nUr wech m’eo teuzet ar bouloudenn ez eo ret klask broudañ ar c'horf ar muiañ a c'haller a-benn adpakañ holl e varregezhioù: bale, implij pep lodenn eus ar c’horf, komz, gwelet,… Forzh peseurt derez adpakadenn e vefe tizhet, ret eo deskiñ d’ar c'hlañvour implijout e varregezhioù diouzh an doare gwellañ, hag ober e doare na vefe ket nec’het gant e heuliadurioù. Mont a-enep e vefe diaesadurioù hag a c'hrevuso an heuliadurioù.\nA-wechoù eo talvoudus e teufe ar mezeg, an addiorroer; ar c'hineziterapeut, an ergoterapeutour, an ortofonour ha reoù all. Ar memes pal zo ganto : reiñ e du d'ar c’hlañvour da vezañ emren.\nTu zo d'ober ur c'hQuizz a-benn gwelet e gizidigezh ouzh ar GGE war lec’hienn: “SOS – attaque cérébrale”\nAl lec’hienn-mañ zo meret gant ur gevredigezh evit kenderc’hel d’ober enklaskoù diwar-benn ar GGE ha kelaouiñ an dud diwar-benn ar c’hleñved-se.\nAdtapet diwar « https://br.wikipedia.org/w/index.php?title=Gwallzarvoud_eus_gwazhied_an_empenn&oldid=1875056 »\nDevouderioù ar marv\nKemmoù diwezhañ degaset d'ar bajenn-mañ d'an 13 Mae 2020, da 19:53.


Hen Wlad fy Nhadau eo kan broadel Kembre.\n3 Kan broadel\nSkrivet e voe ar pozioù anezhañ gant Evan James hag ar sonerezh gant e vab, James James, eus Pontypridd, e miz Genver 1856. Ur skouerenn orin eus ar c’han zo deuet betek ennomp : emañ e Levraoueg Vroadel Kembre. Glan Rhondda (glannoù ar stêr Rhondda) e voe titl kentañ ar ganaouenn-se pa voe savet. Kanet e voe evit ar wech kentañ e Maesteg, e miz Genver pe e miz C’hwevrer 1856, gant ur ganerez anvet Elizabeth John, eus Pontypridd. Buan e teuas da vezañ brudet er c’horn-bro. Anavezet e voe pelloc’h c’hoazh goude Eisteddfodd Langollen e 1858. Embannet e voe Glan Rhondda gant Owain Alaw (John Owen, 1821-1883) en un dastumad kanaouennoù anvet Gems of Welsh melody (1860-64). En dastumad-se e voe roet da Glan Rhondda an titl zo gantañ bremañ, Hen wlad fy nhadau (Bro gozh ma zadoù e kembraeg), ha dindan an anv-se e teuas da vezañ anavezet ha kanet dre Gembre a-bezh. Tamm-ha-tamm e teuas da vezañ un arouez brogarouriezh.\nHen wlad fy nhadau eo ar ganaouenn gembraek kentañ zo bet enrollet biskoazh. Graet e voe gant ar gompagnunezh Gramophone, d’an 11 a viz Meurzh 1899, ha kanet e oa gant Madge Breese.\nDaoust ma n’eus statud ofisiel ebet gant Hen wlad fy nhadau, ez eo anavezet hag implijet evel kan broadel e Kembre. Bezañ ez eo ar c’han broadel nemetañ a ganer pa vez abadennoù sport, ha ne vez kanet nemet e kembraeg, daoust ma’z eus ur stumm saoznek d’ar c’han ivez. E lidoù ofisiel zo e vez kanet a-gevret gant kan broadel ar Rouantelezh Unanet, God Save the Queen.\nWar patrom Hen Wlad fy Nhadau eo bet savet kan broadel Kernev-Veur, Bro Goth Agan Tasow, ha hini Breizh, Bro gozh ma zadoù.\nBro gozh ma zadoù a garan,\nUr vro barzhed ha kanerien, tud vrudet anezho ;\nHe brezelourien gadarn, brogarourien vat anezho,\nEvit ar frankiz, a skuilhas o gwad.\nMa bro, ma bro, tuet on da'm bro.\nKeit ma vo ar mor evel ur voger d'ar vro garet ha glan,\nRa zalc'ho ar yezh kozh da vevañ.\nKembre gozh veneziek, paradoz ar varzhed,\nPep traoñienn, pep torgenn, din a zo kaer ;\nDre vrogarouriezh, na brav eo hiboud\nHe gwazhioù hag he stêrioù din.\nMa vez gwasket ma bro dindan treid an enebour,\nYezh kozh ar Gembreiz a zo ken bev ha biskoazh.\nAn awen n'eo ket mouget gant dorn divalav an treitour,\nNa kennebeut telenn heson ma bro.\nYouTube - Hen Wlad fy Nhadau kanet gant Katherine Jenkins hag an engroez e stad Kerdiz\nYr Anthem Genedlaethol - Levraoueg Vroadel Kembre\nAdtapet diwar « https://br.wikipedia.org/w/index.php?title=Hen_Wlad_fy_Nhadau&oldid=1756583 »\nDernière modification le 25 Gou 2017, à 10:50\nKemmoù diwezhañ degaset d'ar bajenn-mañ d'an 25 Gou 2017, da 10:50.


Abadenn Liv an amzer - Pennad skignet d'ar 07.06.2018\nGant : Enora De Parscau, Jean-Daniel Bourdonnay\nJean-Daniel Bourdonnay zo e-touezh ar wenanerien aet da Roazhon da gampiñ nepell eus ar Prefeti. Emaint e c'houlenn reskont ar Prefet : marv eo milionoù a wenan er vro a-gaoz d'an neo-nikotinoidoù.\nLo hag ar wenanerien o deus kollet er blez-mañ tost 80% hag o ruskennoù.\nDimeurzh 'oe degemeret ar gazetennerien ha gortozet ar prefed da 12e30. D'ar mare-se ne oa respont ebet a-berzh paotr ar stad evit poent, eme Jean-Daniel.\nHiriv emaint e Pariz, met ur vanifestadeg de souten anezhe a vo da greisteiz e Kemper hiriv.\nLakaet 'vez diaes an hentennoù divyezheg, hitiv emañ un deiz manifestadegoù e Breizh a-bezh evit goulenn e chomfemp staget doc'h ar sifroù. Ar mintin 'mañ setu ur focus àr skol vamm Ploue, galloud a rafe ur c'hlas àr 3 bout lemmet, met ar vugale « n'int ket sardined » aterset ez eus bet Enora De Parscau, selaouit adal 10'\nHa da 8e15 e klevimp penaos emañ kont get ar wenanerion.\nDji oe aet de gampiñ dirak prefeti Roehon, hiriv e vint e Pariz, spontet int get an nekotinoidoù ag a lazh o gwenan, reoù aneze o deus kollet ohpenn 80 % hag o gwenan, grevus kenañ eo an traoù. Un atersadenn graet get Laetitia Fitamant, selaouit adal 37'\nDa vare ar Redadeg em boe taolet ur sell àr ar raktresoù bet soutenet ar bloavezhioù paset.\nHag e 2012, Dizale n'oe respontet d'ar galv raktresoù. Ar pal get Dizale oe krouiñ ur savenn (ur plate-forme mar karit) enlinenn, evit skignañ filmoù, teul-filmoù, heuliadoù e brezhoneg. Selaouit da 22'\nC'hui anav Geronimo ? Ur penn apach a oa, bevet er bevenn etre ar Meksik hag ar Stadoù Unanet, en naontekvet kantved. Er film-sen, Yellow Hawk a zo penn lakota, àr dachenn South Dakota hiriv an deiz. Yann-Klaod a gendalc'hay an istoer evidoc'h\ner gronikenn Sinema, da 26'\nKinnig Izan Belz, Dasson an Ton a zo da glevout e penn kentañ an abadenn !\n- Coeff 4, Du vent dans les cordes\n- Tall Paul, Prayers in a Song\n- Ed Sheeran, I see Fire\nGoulenn kuzh : 2 + 18 =


Buhez ar Sent/1837/Patriç - Wikimammenn\nBuhez ar Sent/1837/Patriç\n◄ Abraham Patriç Eufrasii ►\nAr seitecvet devez a viz Meurs.\nSANT PATRIÇ, ESCOP.\nSant Patriç a oa guinidic eus a Scoç. E Vam, pehini a voa cares da Sant Martin Escop eus a Dour, e instruas quer santelamant n’en em blige, o veza c’hoas crouadur, nemet o pidi Doue.\nD’an oad a c’huezec vloaz e voe quemeret gant ar Barbaret : ar re-se er guerzas da ur bourc’his pehini en lequeas da zivoal al loenet. Epad e gaptivite, pehini a badas tost da c’huec’h vloaz, peguer yen bennâc ma vize an amser, e save pell quen an deiz evit ober Oræsoun, hac en em lequee var e zaoulin cant gueich en deiz ha cant gueich en nos evit adori Doue.\nGoude beza bet dilivriet a gaptivite, ne espernas netra evit en em renta habil er squianchou divin, hac e recevas en Urzou sacr. Evel m’en em sante inspiret da labourat evit conversion an Irlandet, ez eas, dre avis Sant Germen, Escop eus a Auxer, da gaout ar Pap Celestin, quenta eus an hano-ze, pehini en recevas gant mercou bras a istim, er greas Escop a Irland, hac er c’hassas d’y e calite a Vissioner Apostoliq.\nO veza en em rentet en Irland, e labouras gant ur boan hac ur fatig vras evit instrui an Infidelet. Beza en devoe cals da souffr gant ar re vras ha puissant eus ar rouantelez pere en em oppose d’e zessin ; mæs dre ar sicour eus ar c’hraç, dre voyen e instructionou touichant, ha dre an exempl eus e vuez santel, e c’hounezas o eneou da Zoue hac e inspiras dezo un devotion hac ur fervor quer bras ma teuas ar Rouantelez-se, pehini a voa quent leun a infidelet, da veza hanvet goudese Enesen ar Sænt.\nAr gonversion universel eus ur bobl quer bras ne alle quet beza græt heb un nombr bras a viraclou ; dre-se ive Doue a roas d’ar Sant-mâ ar gallout da goumandi d’an avel ha d’an tourmant, ha da rei ar yec’het da gals a dud clàn.\nEvel ma teue un niver infinit a dud da c’houlen ar Vadiziant digantan, ha ma cresque bemdez an nombr eus ar Gristenien, e roas an Urzou sacr d’ar re vertuzussa anezo, hac e lacaas Ysquibien e meur a blaç eus an Irland ; ober a reas batissa Couènchou evit Religiuset ha Leaneset ; hac e conter penaus e reas sevel tri c’hant pemp Ilis ha tri-uguent.\nErfin an Escop santel-mâ, carguet a vilidou ha leun a joa, o velet Rouautelez Jesus-Christ fountet en Irland, e yeas da receo en Eê ar recompanç eus e oll labourou, er bloaz 460, pe er bloaz varlerc’h oaget vardro pevar bloaz ha pevar uguent.\nSant Patriç, a bede Doue cant gueich en deiz ha cant gueich en nos. Ret e pidi Doue hac obliget oump d’e ober alies bemdez, rac ezomp hon eus bepret eus e c’hraç, eus e sicour. Ret ê particulièramant pidi Doue dious ar mintin ha dious an nos ; dious ar mintin, evit e adori, evit goulen digantàn ar graçou a bere hon eus ezomp epad un deiz, evit e pidi da rei e venediction d’hon devez ha d’hon labour, dious an nos, evit e drugarecât eus ar graçou en deus roet deomp epad an deiz, hac evit goulen digantâ pardoun eus ar fautou hon eus coumettet.\nSeul vuy oc’h eus afferiou, eme Sant Gregor, seul vuy e tleit pidi, abalamour ma hoc’h eus muy a ezomp a sicour eus an Eê evit o ober mad. Quemerit cusul digant Doue en hoc’h afferiou, ha goulennit digantàn e sclerigen hac e assistanç :ar guir voyen ê da gaout un issu mad e quement a reot hac a antreprenot.\nRet ê ive pidi gant respet ha gant modesti. Ha c’hui a grete parlant ous ur Prinç en daill ma comset alies ous an Autrou-Doue ? Gant pebes hast e leverit-u ho pedennou ? Ma n’en em ententit quet hoc’h-unan penaus e fell deoc’h-u ho chezlaoue an Autrou-Doue ?\nAdtapet diwar « https://br.wikisource.org/w/index.php?title=Buhez_ar_Sent/1837/Patriç&oldid=60336 »\nKemmoù diwezhañ degaset d'ar bajenn-mañ d'an 21 C'hwe 2014, da 11:47.


Kreñvaat #02 : tapit un tamm nerzh ouzhpenn ! – Dispak\nPublished on 28/05/2020 14/09/2020 by Stefan Carpentier\nPellik a oa n’ho poa ket bet eus ma c’heloù ! Emichañs hoc’h eus graet meur a wech an teir abadenn gentañ. Setu unan ouzhpenn, un tammig diaesoc’h daoust ma c’hall bezañ graet gant an holl. Evel boaz e tiskouezan deoc’h meur a live evit pep embregenn.\nEtre 30mn ha 45mn e pado diouzh ma reot 5, 6 pe 7 tro. Ar wech-mañ n’eus tamm ehan ebet. Arabat deoc’h spontañ avat rak lakaet em eus an embregennoù e doare ma vo kigennoù zo o tiskuizhañ tra ma vo ar re all o labourat. Dre ma ne’z aio ket ho kalon da dalmañ re vuan ha ne viot ket dianalet da vat, n’eus ket ezhomm da ziskuizhañ re kennebeut.\nRampadennoù – Ma n’ouzoc’h ket ervat pegen bras e tle bezañ ho kammed war-raok : kit en ho taoulin, lakait un troad dirazoc’h en doare ma vo ho klin a-skouer gant hoc’h ufern. Ho klin all a zo dindan ho lez. A-blad emañ ho troad a-raok, war e veg emañ ho troad a-dreñv, an holl vizied stok ouzh al leur. Bountit en ho kar a-dreñv evit sevel. Plegit ho kar a-dreñv en-dro, h.a.\nPompadenn -> Plankenn -> Plankenn kostez – Ho taouarn dindan ho tivskoaz. Divskoaz, lestr ha seulioù war ul linenn. Plegit ho taouilin evit lakaat ho prennid a-rez al leur. Tost ouzh ho kostezennoù e rank ho taouilin chom. Bountit war al leur evit displegañ ho taouilin adarre. Troit ho korf a-gostez evit astenn un dorn etrezek al lein. Ho tivskoaz a rank chom en ul linenn, ho selloù paret war-du al lein ivez. Pouezit mat en ho prec’h harp evit ma chomo pell ho skouarn diouzh ho skoaz. Ho korf a-bezh a dle chom reut-mat. Deuit en-dro en ho plankenn. Ha grit ho pompadenn h.a.\nAstennadur an divvorzhed a-zaoulin – En ho taoulin. Reutait ho korf adalek ho taoulin betek ho penn. Kit war-dreñv evel evit mont a-led ho kein ha deuit en-dro. Daou zoare zo : chom reut penn-da-benn an embregenn pe diskenn reut ha plegañ an divlez (ho peñsoù ouzh ho seulioù) ha dont en-dro en ho lakadur kentañ en ur zisplegañ ho lestr. Kalz aesoc’h e vo an doare-se eget ar pezh a ziskouezan er video. Dalc’hit ho korf-bras reut avat a-hed an embregenn.\nAstennadur al lestr – En ho kourvez a-c’hwen dastumit ho treid a-blad an tostañ ar gwellañ ouzh ho peñsoù. Strizhit kigennoù ho peñsoù evit sevel ho lestr etrezek al lein. Grit ul linenn eus ho taoulin betek ho tivskoaz. Ret eo d’ho plankennoù-skoaz chom stok ouzh al leur.\nRa vo startijenn ganeoc’h !\nKentelioù all Stefan o klikañ dre amañ !\nGourdoner diplomet ha saver-halterioù. Reiñ a ran kentelioù e kevredigezhioù, embregerezhioù hag e ti an dud. Stummer on ivez war ar sevel-halterioù hag ar c’higennañ.\nSport, Sportoù allkigennañ, Korf, korfembregerezh, kreñvaat, Sport, yec'hed\nPrevious Previous post: Rekipeoù Klervi #15 : Gwastilli chokolad ha karamel\nNext Next post: Bezañ divroad hag er Rezistañs : testeni “sponterien” war o leve


Pajenn:Al Lae - Bilzic.djvu/40 - Wikimammenn\nPajenn:Al Lae - Bilzic.djvu/40\nBilzig ac’h a d’an ti-nean\nGoude gouel Mikêl ec’h a merenn er bern plouz hag e teu an nean noz d’ar gêr.\nDa ouel ar Chandelour,\nAr gegel en dour,\nAr c’hanteleur en tan,\nHag ar merc’hed d’o gwele goude koan.\nE-pad ar goanv, Madelen, Yannig ha Katellig, tomm d’ê, kousket mat en o gwele, Izabel ha Bilzig ac’h ê d’an ti-nean.\nAn ti a oa tostik da hini Izabel, e-harz eur garreg vras. Eno en em unane an darnvuia eus merc’hed ha gwrage ar bourk, ar re, da vihana, o devoa eun ober bennak war ar stern. Darn a rê stamm, ar re-man a chome e-kichen ar goulou-lutig, en-dro d’an oaled, gant ar wazed koz hag ar bôtred yaouank ; darn all a nee gloan pe lin, pe ganab ; hag ar re all, en traon an ti, o kribina, oc’h enkardi, o vreat pe o paluc’hat. Pep-hini a zigase gantan e skaon, ha pep-hini d’e dro e c’houlaouenn-rousin hag e horzenn lann pe geuneud.\nEno ho pije klevet ar c’heloiou, an neventiou : heman pe honnez an nevoa grêt an dra-man-dra, Yannig a rê al lez da Varc’harid, ha Jaketa a oa darempredet gant Per ar C’hamm ; bag ar C’habon he devoa pesketet diou dousenn ziliou ; ha karabasenn an ôtrou person, al Leonardez divalo-ze, a oa deut da vea lorc’h ral enni, abaoe eur pennadig…\n— Fê ganti !…\n— Abalamour da betra ?\n— Ha panevert, a lavare unan all… met peoc’h…\n— Ya, ya, peoc’h !…\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/40&oldid=159867 »


Leda hag an alarc'h (Leonardo da Vinci) - Wikipedia\nLeda hag an alarc'h (Leonardo da Vinci)\nLeda hag an alarc'h (Wilton)\nCesare da Sesto, 1505-1510\n96,5 × 73,7 cm\nLeda hag an alarc'h zo un daolenn gant Leonardo da Vinci hag a zo aet da goll, nemet anavezet eo dre ar studiennoù graet gantañ, tresadennoù diwar e zorn, hag an eillivadurioù zo bet graet gant e ziskibien evel Cesare da Sesto.\n4 Leda war bennoù he daoulin\n4.1 Giampietrino, Leda hag he bugale (1508 -1513)\n4.2 Cesare da Sesto, Leda hag an alarc'h (1505 - 1515)\nLeda, merc'h roue Etolia ha pried Tindareos, roue Sparta en harlu. Karet eo gant Zeus a deu d'ober e lez dezhi e korf un alarc'h. Diwar e garantez ez eus ganet daou vugel: Elena ha Polideükes, ganet en ur vi, tra ma'z eo ganet Kastor ha Klitemnestra en ur vi all..\nMeur a daolenn a zo bet livet diwar taolenn pe studioù Leonardo.\nPeurvuiañ e weler ur vaouez c'hadalus, an doueez Leda, o vriata un alarc'h, an doue Zeus, hag eñ ur gurunenn aour en e gerc'henn.\nE-harz treid Leda emañ ar vioù a vije ganet anezho ar c'hoarezed Elena ha Klitemnestra hag an Dioskured, ar vreudeur Kastor ha Polideukes.\nLeda hag an alarc'h (Roma)\nCesare da Sesto, 1510-1520\nEn taolennoù anavezet ez eus kevredet daou vare disheñvel, hini emgav Leda hag an evn, ha hini diglorañ ar vioù ha ganedigezh ar pevar bugel.\nEr Galleria Borghese en Roma emañ an daolenn abaoe 1693. N'ouzer ket gant piv e voe urzhiet avat.\nLeda war bennoù he daoulin[kemmañ | kemmañ ar vammenn]\nStudienn evit ul Leda war bennoù he daoulin gant Leonardo da Vinci\nGiampietrino, Leda hag he bugale (1508 -1513)[kemmañ | kemmañ ar vammenn]\nLeda hag he bugale, gant Giampietrino\nCesare da Sesto, Leda hag an alarc'h (1505 - 1515)[kemmañ | kemmañ ar vammenn]\nPell amzer e voe soñjet e oa diwar zorn Leonardo. Hiziv e soñjer e oa un eillivadur, ha n'eo ket diwar an daolenn orin, met un oberenn all savet diwar ar c'hartoñs graet gant Cesare da Cesto diskibl da Leonardo.\nKen brudet e oa Leda Leonardo ma voe graet kalz a eillivadurioù anezhi.\n↑ Hervez doareoù all eo mibien da Dibdareos eo Kastor ha Polideükes.\nGalleria Borghese - Gwivan ofisiel\nAdtapet diwar « https://br.wikipedia.org/w/index.php?title=Leda_hag_an_alarc%27h_(Leonardo_da_Vinci)&oldid=1606869 »\nLivadurioù ar Galleria Borghese\nKemmoù diwezhañ degaset d'ar bajenn-mañ d'an 22 Kzu 2014, da 15:14.


Lyceum Theatre ha goudeAozañ\nStoker a oa dedennet gant ar skiantoù hag ar medisenerezh, ha krediñ a rae en araokaat, evel ma c'haller lenn e-barzh The Lady of the Shroud (1909).Evel lod brasañ an dud er mare-se e krede ivez er ouennelouriezh skiantel, diazezet e voe e vennozhioù war ar frenologiezh. Dedennet e voe ivez gant an damkanadennoù kentañ war an torfedoù, lenn a reas oberennoù Cesare Lombroso, hag ec'h implijas elfennoù tennet eus al lennadennoù-se e-barzh Dracula. Diforch'ioù a wele ivez etre paotred ha merc'hed, hag e lod brasañ e romantoù e kaver tem an dañjer skeudennet gant merc'hed doare Femme fatale. Dedennet e oa ivez Stoker gant ar gevrinouriezh, dreist-holl tachenn an teogiñ loened. Daoust da se en doa disfiz rak ar flod war an dachenn-se, hag e soñje e ranke ar mennozhioù skiantel bezañ trec'h war an treuzkredennoù. Hervez trouzioù' zo e vije bet ezel eus Hermetic Order of the Golden Dawn e-kreiz ar bloavezhioù 1890, met n'eus prouenne splann ebet eus an dra-se. Unan eus mignoned wellañ Stoker a oa J.W. Brodie-Innis, unan eus izili vrudetañ ar gevredigezh-se, ha meur a wech e voe pedet Pamela Coleman Smith gant Stoker da zont da ober abadennoù e Lyceum Theater.\nOberennoù all (nann-faltazi)Aozañ\nAdtapet diwar « https://br.wikipedia.org/w/index.php?title=Bram_Stoker&oldid=1773664 »\nDernière modification le 25 Her 2017, à 13:03\nKemmoù diwezhañ degaset d'ar bajenn-mañ d'an 25 Her 2017, da 13:03.


Nike Air Max 90 Ultra Se Infrared lanativite-lefilm.com\nNebeutoc'h a bemp mill Nike Air Max 90 Christmas\nN'on ket souezhet pa wellan pegen buan a ya tud zo e ker get o otoio pe o motoio, evel ma vehe bepred press ha berc'h warne. Perak klask monet d'ar buanan posupl ? D'ober petra ar lerc'h ? Sellet doc'h ar skinwell ? E ker, ret eo monet da hanterhant kilometr d'an eur, pe da dregont kilometr d'an eur e karterio zo; met ne vez ket doujet kement se al lezenn se get an dud.\nDoareio all zo da lakaat ar c'hirri tan da vonet goustadikoc'h, neoazh, hep kastiza an dud : e lakaat ar re a zeu ag an tu deho da basei araok, da skouer; pe e sevel straedo disvenhel evel ar pezh a veze graet araok : linneno war eeun evit mont ar buanan posupl. Hiriv an deiz, monet ar buanan n'eo ket mui ar pal : lakaat an dud da vale e surentez e ker ha war er maezio, setu ar pall. E sevel trotoerio ledanoc'h; hento distaget evit ar veloio; kammdroienno e lec'h linneno war eeun; e lakaat plantenno ha gwez e kreiz ar straedo : moian zo da lakaat an dud muioc'h e surentez. Ar re a zo e barzh an otoio, hag ar re a zo er maez. Met ar youl a vank re aliez c'hoazh.\nHento sur awalc'h e Breizh\nNebeutoc'h a dud vez lazhet war an hento broadel ha war hento departamantel. Nebeutoc'h a dud a vez lazhet barzh an otoio : dek dre gant nebeutoc'h. Met muioc'h a dud a ya war droad a zo bet flastret e 2005. Eizh dre gant muioc'h memestra ! Er c'herio, ar straedo hag ar ruio zo danjerusoc'h. Ha muioc'h a dud war marc'houarno pe motoio a zo bet lazhet e 2005 ivez.\ndoare sot se da gonti abaoe ar bloaz ma a gres d'en Europa. Kalz broio ag Europa a gonta ar re varv betek kant deiz ar lerc'h un aksident, ar pezh a zo poellekoc'h. E konti evel se n'eo ket 4.975 den a zo marv ar bloaz paseet, met 5.318.\nAn departamento gwasa e kever an dud lazhet war en hento a zo Korsika hanternozh ha kreisteiz, ar Gers hag an Tarn e Garonne; hag an departamanto suran a zo an Haut de seine, ar Rhone, ar Val d'Oise hag an Essonne.\nSavet vez, hiriv Nike Air Max 90 Ultra Se Infrared an deiz, kirri brasoc'h bras, evel ar pevarxpevar. An dud a zo a barzh a zo e surentez, muioc'h mui, met pas ar re a zo er maez. "Pare choko", distokerio kaled a vez lakaet war an otoio se. Mard oc'h skoeit gete, c'hwi c'hell bout gloazet kalz grevusoc'h evit ma vehec'h bet skoeit get un oto boutin. Met mod se ema war en hento, re alies : me da genta, ha netra foutr ag ar re all. Bep hini barzh e tank ha deomp d'ober ar brezel war en hento. Ha, barzh ar brezel se, ar re a ya war droad pe ar marc'houarn a zo ar re gwanoc'h.\nDija, an doare da gonti e Frans oa souezhus awalc'h. Kontet veze ar re varv betek c'hwec'h devezh goude ar gwallzarvoud ! Chanchet eo bet an Nike Air Max Express Hot Punch\nden zo marv war en hento e Frans a bezh ar bloaz paseet. Ar sifr gwellan abaoe pell ! Mont a ra gwelloc'h, ya, met pas evit razh an dud.\nRadario vez lakaet e ker Gwened abaoe miz Mae, hag a vez chanchet lec'h bemdez. Embannet vez barzh kazetenno ar vro ar straedo e lec'h ma vint lakaet an deiz ar lerc'h. Ha, hervez poliserion, an dud a ya difonnaploc'h, goustadikoc'h e ker Gwened brema. Ma z'eus ur riskl ganeomp bout kastizet, ni ya difonnaploc'h. Domaj eo, met mod se Nike Air Max 90 Womens Size\nSouezhet on bet memestra e lenn sifro ofisiel a fed ar surentez war en hento e Breizh: sur int, an hento dre vras. Muioc'h a gwallzarvoudo a zo ama, e kenver rannvroio all, a gaos d'an alkool, d'an dud mezv a vleinia memestra. Met e lec'hio all muioc'h a dud a varv rak n'o deus lakaet o gouriz surentez. Evit an hento broadel, ar pemp departamant a Vreizh zo ar re suroc'h e Frans a bezh e kenver an dud lazhet. Ar pezh n'eo ket gwir evit an hento departamantel.\ndanjerusoc'h eo monet war droad\nHome / Nike Air Max 90 Ultra Se Infrared


Y Fenni - Wikipedia\nkêr eus Kembre\nY Fenni (pe Abergavenny e saozneg) zo ur gêr vihan eus Sir Fynwy, e gevred Kembre. Emañ 25 km er c'hornôg da Drefynwy ha tost da 10 km er mervent d'an harzoù etre Kembre ha Bro-Saoz. Lesanvet e vez "Porth i Gymru" pe "Gateway to Wales" (dor Kembre).\nKreiz kêr Y Fenni\nPoblet e oa Y Fenni gant 10 078 a dud e 2011, ha 9,7% anezho a oa kembraegerien.\nEvel m'en diskouez an anv saoznek emañ ar gêr e kember div stêr, ar Gafenni hag ar Wysg. Tro-dro d'Y Fenni ez eus torgennoù a dap tost da 600 m uhelder hag a zo uhelennoù diwezhañ aradennad ar Bannau Brycheiniog, er reter.\nEn amzer an Impalaeriezh Roman e oa Y Fenni ur greizenn a bouez dija, er vro annezet gant pobl ar Silures. Diwezhatoc'h, er Grennamzer, e teuas da vezañ ur gêr a bouez evit ar c'henwerzh, war harzoù Kembre. Gwelet a reer c'hoazh dismantroù ur c'hastell savet da vare donedigezh an Normaned.\nEn Y Fenni e voe aozet Eisteddfod Vroadel Kembre e 1838, e 1913 hag e 2016. E-skeud Eisteddfod 1838 e voe aozet ur C'hendalc'h Etrekeltiek, gant tud deuet eus Breizh evel Kervarker, kalz a-raok ma voe roet lañs da vat d'ar C'hendalc'hioù Keltiek.\nPen y gaer (Penn ar c'hreñvlech\n- Rivet & Smith, p. 369\nI.A. 4846 (Iter XII) : GOBANNIO\nRavenna 10625 : BANNIO\nTalvoudegezh : *gobann : Welsh gof = smith; Irish goba, gobann (brehoneg : gov). Diwar staliadurioù houarn war dro ar stêr\nB. Abergavenny, Abergefenni, Y Fenni\n- Eilert Ekwall, p. 1\nAbergavenni, 1175, Annales Cambriae\nAbergenenni, 1191 Giraldi Cambresis Opera\nBergaven', 1291 Taxatio ecclesiastica\n- "Aber is Welsh for 'confluence, mouth of a river' and refers to the confluence of the Gavenny with the Usk"\nAdtapet diwar « https://br.wikipedia.org/w/index.php?title=Y_Fenni&oldid=1999839 »


Pajenn:Marigo - Buez ar Saent.djvu/309 - Wikimammenn\nPajenn:Marigo - Buez ar Saent.djvu/309\nSantes Catell a Sieen.\ne mague hac a roe dezi un ners surnatural evit souten he mortificationou dreist-ordinal.\nErfin ar Santes-mâ, istimet ha reveret gant ar Pab Gregor unecvet, gant ar Pab Urban c’huec’hvet ha gant ar Brincet, a varvas e Rom e bloaz 1380, d’an oad a tri bloaz ha tregont.\nMaximou spirituel Santes Catell.\n1. Un dra ræsounabl bras eo caret Doue generusamant, heb clasq hon interest nac hor profit hon-unan. Evit caout ar garantez parfet-ze, e tleomp songeal ha consideri peguement ez omp caret gant Doue.\n2. An den vertuzus a gar an dud mechant hac impi memes, dre ur ræsoun hac ur princip surnatural, abalamour ma zint crouet hervez an Imaich a Zoue.\n3. Ne deus nemet ar pec’het a guement a alleur hènvel drouc.\n4. Ar guir humbl a andur gant patiantet ha memes gant joa pep seurt controliez ha pep seurt adversite.\nMam Santes Catell a Sieen e c’hargas casi eus a oll labour hac eus a oll sourci an tieguez, quemen-se ne viras quet ne oa bepret unisset gant Doue dre an Oræsoun, abalamour m’e devoa graet ur retret hac ur solitud e goelet he c’halon, e pelec’h en em retire evit en em antreteni gant Doue.\nHoc’h oll labourou ne virent quet ouzoc’h na viot un den interior, mar grit evel ar Santes-mâ ur gabinet, pe un Oratoric e goelet ho calon, evit en em retira eno a amser-da-amser evel en ur Solitud, e creiz ho prassa occupationou. Un Hermit en e zezerz a ell caout e galon hac e speret occupet ha distroet dre ar sonch ha dre ar represantation eus ar bed, ma ne d’ê quet sourcius da arreti e imagination, ha da vortifia e squianchou natural ; mæs ive un den e creiz ar bed, a ell beza recueillet hac unisset gant Doue e touez an tregaç eus e afferiou hac eus e etal. Pa glasquer Doue ha pa er c’harer er c’haver e peb-lec’h.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/309&oldid=134421 »


Journal de Renaud Camus, samedi 23 mai 2020\ncréée le dimanche 24 mai 2020, 8 h 23\nmodifiée le jeudi 11 février 2021, 0 h 25Plieux, samedi 23 mai 2020, onze heures et demie du soir. J’ai toujours pensé que les douleurs physiques les plus abominables étaient celles des coliques néphrétiques, à ~~~ ~~~~~~~~~ ~~~~~~~~~~ ~~~~ ~~~~~~~~~ ~~~ ~~’~~~~~~~~~~~~, ~~~~~ ~~~ ~~~ ~~~ ~~~~~~~ ~~~~ ~~~~~~ de faire l’expérience, ~~~~~~~~~~~~~~ ~~~~ ~~~~~~~~~~, ~~~~ ~~’~~~~ ~~~~ ~~~~~~~~~~ ~~~~~ ~~~~~~~~~~~, ~~~ ~~~ ~~~ ~~~~~ ~~~~~~~ ~~~~~~~~~~~~. ~~~ ~~~~~ ~~~~~ ~~~~ ~~’~~~ ~~~~~~~~~~~ ~~~ ~~~~~~ ~~~~ ~~~~~~ ~~~~~~~~~~~ ~~~ l’horreur, à cause ~~~~ ~~~~~~~~~ ~~~~~~ ~~ ~~~ ~~~~~~~~~~, ~~~ ~~~~~ ~~~~~~~~~~, ~~~ ~~~~~-~~~~~ ~~~ ~~~~~ crural — ~~~ ~~’~~ ~~~~~~~ ~~~~~ ~~~, ~~~~~ ~~~~ ~~~~, ~~~ ~~~’~~~ ~~~ ~~~~~~ exactement. Les unes ~~~ ~~~~ ~~~~~~~, ~~~~~ ~~~ ~~~~~, ~~~~~ ~~~~~ ~~~~~~~~~~~~ ~~~ ~~~~~~~~~~. ~~~ ~~~~~~~~~~~ ~~~~~~~~~~~~ ~~~~ ~~~~~ ~~~~~~ ~~~~~ ~~~~~~~, ~~~~~ ~~~~~~~~~, ~~~~~ ~~~~~~~ ~~~~~~~~~ ~~~ ~~~~~~ ~~~~~ de l’être physique, ~~~ ~~~ ~~~ ~~~~~ ~~~~~ ~~~~ ~~~~~-~~~~~ ~~~~~ ~~~~~~~~~~, ~~~~~ ~~~~~~~~~~~~ : ~~~ ~~ ~~~~~~~~~ ~~’~~~~~~~~~~~ ~~~~ ~~’~~~~~~~ ~~~~ ~~~ ~~~~~ ~~~ ~~~ ~~~~~~, ~~~ ~~ ~~~~~ ~~~ sarabande infernale. La ~~~~~~~~~~~ ~~’~~~~~~~~ ~~~~~~~~~~ ~~~~ ~~~~~ ~~~~~~~~~~ : ~~~~~ ~~’~~~~~~~~ ~~~~~~~~ ~~ ~~~~ ~~~~~~ ~~~ ~~ ~~’~~~~~~, ~~~~~ ~~~~~ ~~~~~ ~~~~~~~~~~ ~~ ~~~~ ~~~~~~~~~ ~~~ ~~~~~~~~~, ~~~~~ ~~~~~~~ moins directement la ~~~~~~~-~~~~~ ~~~ ~~~~~~. ~~~~~~~~~~, ~~~~~~ ~~~’~~~~~ ~~~~~~~~~~ ~~~~~~~~~~~ ~~~ ~~~~-~~~~~~~, ~~~~~~, ~~’~~~~~, ~~~ ~~~~~~, ~~~ ~~~~ ~~~ ~~~~, ~~~ ~~~~ ~~~~~~~ ~~~ ~~’~~~~~~ ~~~~~~~~ ~~~’~~~~ ~~~~~~, ~~~~ cuisse, un mollet, ~~~ ~~~~~, ~~~~~~~~ ~~~~~~ ~~~~~~~~~ ~~ ~~~ ~~~~~~, ~~~ ~~~’~~~~~ ~~~~~ ~~~~~-~~~~~ ~~~ ~~~~~~~~~~ ~~~~~ ~~~ ~~~~~~ ~~~ ~~~~~~. ~~~ ~~’~~~ ~~~~ ~~~~~~~~~ ~~~~ ~~~~ ~~~~~~~~~ ~~~~~~~~~~~~~ sévissent plus d’une ~~~~~~ ~~~ ~~~~~, ~~~~ ~~~~~~~~~ ~~~ ~~~~ ~~~ ~~~~~~~ ~~~~~~~~ ~~~~~~~ ~~~~~, ~~~~~~~~ ~~~~~~~ ~~~ ~~~~~ ~~~~~~ ~~~ ~~~~~~~ ~~~ ~~~~~ ~~~~~~. ~~~~ ~~~~~~~ ~~~ ~~~~~~~~~~ ~~’~~~~~~~~~~ sur sept ou ~~~~~ ~~~~~~~ ~~~~~~~ ~~~~ ~~~~~~, ~~~ ~~~~~~~~ ~~~~~~ ~~~~~ ~~~~ ~~~~~~, ~~~~~~~~ ~~~~ ~~~~~~~~ ~~~ ~~~~~ ~~~~~, ~~~ ~~~~~~~~ ~~~~~~~~~~ ~~~ ~~~~-~~~. ~~’~~~~~~~~~ ~~’~~~ ~~~~~~~ ~~~~, ~~~~~~~~ de façon beaucoup ~~~~~ tolérable.\nUn ~~~~~~ ~~~~~~~~ ~~~ ~~’~~~~~~~~ ~~’~~~~~, ~~~ ~~~~~~~~ ~~~~~~, ~~~ ~~~~~~~, ~~~~~~ ~~~~ ~~~~~ ~~~~~, ~~~~~~ ~~~~~~~~, ~~~~~~~ ~~~~~~~ ~~~~ ~~~~ ~~~~ ~~~~~~~~~ ~~~~~~~~~, ~~’~~~~~~ ~~~~~~~~ avec beaucoup d’assurance, ~~~ début :\n« ~~~~~~~~~ ? ~~~~~ ~~~~~~~ ~~~’~~~ ~~ ~~~~ ~~~~~~~, ~~~~~~~~’~~~~, ~~’~~~~~~~~~ ~~~~ ~~~~~~~~~ ~~~ ~~~~~~~~~ ».\nJe ~~~~~ ~~~~~ ~~~~ ~~~ ~~’~~~ ~~~~~ ~~~ ~~~ ~~~~~~~. ~~~ ~~’~~~~~~ mort vers le ~~~~~~~ ~~~ ~~~ ~~~~~ ~~~ ~~~~~~~ ~~~ ~~~~~~~ ~~~~~ ~~~~~~~~~~~~, ~~~~~~ ~~~~~ ~~~~~~~~~~ ~~~~~~~~ ~~~~~~~~~~~~~~ ~~~ biographiques :\n« ~~~ ~~~~ ~~~~~ ~~~~~ ~~’~~~~~~~~ ~~~~~~~~~~~~ ».\nLes ~~~~~~~~~~~~ ~~~~~-~~~~~~~~~~~~~~~ ~~’~~~~~~~~ interdits, à cause ~~~ ~~~~ ~~~~~~~~ ~~~~ ~~~ ~~~~~~~~~~~~ ~~~ ~~~~ ~~~ ~~~~~~~~ ~~~ ~~~~~~~~~~~, ~~~~ ~~~~~~~~ ~~~~~~~~~~ ~~~~ ~~~~~~~ ~~~~~~ ~~~ ~~~~~~ ~~~~~~~ ~~~ ~~~~~, ~~~~~~~~ ~~ ~~~~ ~~~~~~ vertigineux dans la ~~~~~. ~~~ ~~ ~~~~~~ ~~~~~ ~~~ ~~~~~~~~~, ~~~~~ ~~~ ~~~~~~~~~ ~~~~~~~~~~~ ~~~~~ ~~~~ ~~~ ~~~~~ ~~~~~~~~~ ~~~~~~~~~~, ~~~~ ~~’~~~~~~~~~ ~~ ~~~ ~~~~~~~~ ~~~~~ ~~~ ~~~ ~~~~~~~~~~ ~~~ peu, et qui ~~~ ~~~~~~~~~~~ ~~~~ ~~~ ~~~~~~ ~~~~~~~~~~~~~, ~~~~~ ~~~~ ~~~~~~~~~~ ~~~~~~~~~~ ~~~~~~~~ ~~~~~~~~~~~~~~~, ~~~~~~~~~~ ~~~~~ ~~~~ ~~~~~~~~~~~~ ~~~~~~~~~~~ ~~~~~~ ~~’~~~~~~~ ~~~ ~~~ ~~~~~~~, ~~~~~ ~~~~~ ~~~~~~~~~~ ~~~~ ~~~~~~~~~ de l’aine. Le ~~~~~ ~~~~~~~~~~, ~~~~ ~~~~~~ ~~~~~ ~~~~~ ~~~~~ ~~~~ ~~~~~ ~~~~ ~~~~~~~~~ ~~~~~~, ~~~ ~~~~~ ~~~ ~~~~~~~~~~~~ ~~~ ~~~~~~~~ ~~~~~~~~~~, ~~’~~~~~~~~ ~~~~~ ~~’~~~~~~ ~~~~~~~~ ~~ ~~~ ~~~~~~. ~~~~~, non : si j’en ~~~~~ ~~’~~~~~~ ~~~~ ~~~~~~~ ~~~~, ~~~ ~~~~~~~~ ~~’~~ ~~~~ ~~~ ~~~~~ ~~~~ ~~~~~~~, ~~~~~~~ ~~~~ ~~~~~~~ ~~~~~~~~~~~ ~~~ ~~. ~~~ ~~~~~~~~ ~~~~~~, ~~’~~~~~~~~~ ~~~~ ~~~~~~~~~ ~~~ ~~~~~~~~~. Elle ne peut ~~~~ ~~~~ ~~~~~~~~ ~~ ~~~ ~~~~~~~~~, ~~ ~~~~~~~~~ ~~’~~~~~~ ~~~~ ~~~~~~~~~~ ~~~~~~~~ ~~~ ~~~ ~~~ ~~~~~~~~~~ ~~~~~~~, ~~~ ~~~~ ~~~~~~~~~~~~ ~~~~~ ~~~ ~~~~~~ ~~~~~~~~~~ ~~~~~ ~~~~~ ~~~~~~~~. En général tout ~~ ~~~~~ gentiment, ~~~~~~~~ ~~~ ~~~~~~ : ~~~~~ ~~~~~ ~~~ ~~~~~~~~ ~~~~ ~~~~~~~, ~~~~~ ~~’~~~~ ~~~ ~~~~~~~~~ ~~~ ~~’~~~~~~~~~~ ~~~~ ~~’~~~~~~~~~~~~~, ~~~~~~ ~~~~~-~~~~~ ~~~ ~~~~~ ~~~~~~ ~~~~~~ ~~~~~~~~~~~~, ou bien ne ~~~~~~~~ ~~~~~ ~~~~~~~~~~ ~~~~ ~~~~~~, ~~~~ ~~~~~ ~~~ ~~~~ ~~~~~~~~~~~. ~~~~~ ~~~ ~~~~~ ~~’~~~~~~, ~~~~~ ~~~ ~~~~~~~~~~~ ~~~~ ~~~~~~~~~~~~~~. ~~~ ~~ ~~~~~ ~~’~~~ ~~~~~~~~~, ~~~ ~~~~ ~~~ veut de geindre ~~~~~~ ~~~ ~~~~~, ~~~ ~~~~~ ~~~~~~~~~ ~~~ ~~~~~~~~~~~~ ~~~ ~~~ ~~~~~~~~ ~~~~~ ~~~~~ ~~~~. ~~~ ~~~ ~~~~~~~~~~ ~~~~~~~~~~~ ~~ ~~~ ~~~~~~~~~~~ ~~~ ~~~~~~~~~ ~~~ ~~~~~~~~~, ~~~~~~~~~~ ~~~~~~~ l’envisager en comédien ~~~’~~~ ~~~~~~~. ~~~~ ~~~~~~ ~~~~~, ~~~~~~ ~~~ ~~~~~~. ~~~~ ~~~~~~ ~~~~ ~~~~~~~~~~ ~~~~~~~, ~~~~ ~~~~~~ ~~~~~~~-~~~~~~~. ~~~ ~~~~~~~ ~~~~~~ ~~~’~~~ ~~~~ ~~~~ ~~~~~~~ ~~~ ~~~~~~, ~~~ ~~~~ à peine onze ~~~~~~~ ~~~ ~~~~~. ~~~~~~~ ~~ ~~~~~~ ~~ ~~~~~~~~~~, ~~~~~~ ~~~ ~~~~~, ~~~ ~~~~ ~~~ ~~~~~~~~ ~~~’~~~ ~~~~~~ ~~~~~ ~~~ ~~~~~ ~~~ ~~~~ ~~’~~~~ ~~~~ ~~’~~~~~~~~~~~~ ~~~~~ ~~~ couloir, sous la ~~~~~~, ~~~ ~~~~~~ ~~~ ~~~ ~~~~~~~~~ ~~~~~~~~~~ ~~~~~~ ~~~~~~~ ~~~~~~ ~~~ secours.\n« ~~~~~ ~~~’~~~~-~~~ ~~~~ ~~’~~~ ~~~~~ ~~~ ~~~~~~~~~ ~~~~~ ~~~~~~ ~~~ ~~~~~ ~~~~~~ ~~~~~ ? », ~~~~~~~ assez gentiment ma ~~~~~. ~~~ ~~~~, ~~~~~ ~~~~~~ ~~~ ~~~~~~ ~~~~ ~~~~~~ ? ~~~ ~~~ ~~~ ~~~~~~~~~ ~~~~ ~~~ ~~~~~~~ ~~~~~~~ — ~~~ ~~~~~, ~~ ~~~~~ ~~~~~, ~~~ petits.\nLes ~~~~~~ ~~~~~~~~~~ ont commencé à ~~~ ~~~~~~~~~ ~~~~~~~ ~~~~~~~~, ~~~ ~~~ ~~~~, ~~~~~~ ~~~~~~~, ~~~~~ ~~~ ~~~~~. ~~~~~~~~~ ~~~ ~~~~ ~~~~ ~~~~~~~~ ~~’~~~~~~~~~~~, ~~~ ~~~~~~~~~~~ ~~~~~~~~~~~ ~~~ ~~’~~~~~, ~~~ ~~~~~~~~ ~~~~~~~~~~~ ~~ ce titre, d’autant ~~~~ ~~~ ~~’~~~~~~ ~~~~ ~~~ ~~~~~~~ ~~~ ~~~~~~~~, ~~~ ~~~~~-~~~. ~~~~~ ~~~~~ ~~’~~~~~~~~ ~~~ ~~~~~~~~~~~~ ~~~~~~~~~ ~~~ ~~~ ~~~~ ~~~~~~~~~~~~~~ ~~~~~~~, ~~~~ ~~~~~~~~~ ~~~ ~~~~~~~~~ ~~ ~~~~ seuls, pas très ~~~~~~~~~ ~~~~ ~~~~ ~~~~~. ~~~ ~~~~~~ ~~~~~~~~ ~~~~~ ~~~~~~~~ ~~~ ~~~~~ ~~~ ~~~~~~~, ~~~ ~~~ ~~~~~~~ ~~~~~~~ ~~~~~ ~~~ ~~~~~.\nvoir l’entrée du samedi 23 mai 2020 et ses 5 images dans Le Jour ni l’Heure


Le Télégramme - Spered ar vro - Carole ha Sandrine. Le Bail Merc'hed an dañs\nCarole ha Sandrine. Le Bail Merc'hed an dañs\nPublié le 20 avril 2017 Modifié le 20 avril 2017 à 09h28\n« Treizour », un abadenn o veskañ dañs hengounel ha dañs a-vremañ, a vo dalc'het disadorn e Plozeved. E-touez an dañserien : div c'hoar gevell, sot gant an dañs.\nPeadra zo da vezañ kollet gant ar merc'hed-se. Memes dremm. Memes mousc'hoarzh. Memes mouezh. Ha dañserezed o div. « Piv zo piv ? » a soñj an hini o paouez ober anaoudegezh ganto. « A-wechoù 'm bez poan c'hoazh ober an diforc'h ! », eme Gregory, unan eus o mignoned. Sandrine ha Carole Le Bail zo ganet e Tourc'h, nepell diouzh Rosporden : « ni zo merc'hed Kerne ! » emezo a-unvouezh. Tremenet o deus an div c'hoar o yaouankiz e bed ar festoù-noz : « e kelc'h Eliant' oamp kroget da zañsal da gentañ. Kemer a raemp perzh bep bloaz da aozañ an Nozvezh velen, un fest-noz bras hag a veze savet gant ar c'helc'h », a gont Carole, plac'h du he blev. « Plijus 'oa dañsal, met an dañs ne oa ket trawalc'h deomp. C'hoant hon oa da vont pelloc'h ha deskiñ brezhoneg, yezh hom zad. » Goude ur stummadur e ti Stumdi o deus kavet Sandrine ha Carole labour e Diwan : unan zo bremañ skolaerez e Montroulez hag eben zo levraouegerez e lise Diwan Karaez.\nChom a ra an dañs a-bouez en o buhez, met en un doare all. Goude pemzek vloaz e kelc'h Eliant, o deus klasket mont davet raktresoù all, pep hini gant he lusk. « N'em eus ket ehanet. Kendalc'het 'm eus da zañsal atav », a gont Carole. Gildas Sergent, eus kelc'h Korriged Ys e Douarnenez, a ginnig dezhi dont da zañsal asambles ganto. Dizoloiñ a ra ar vaouez yaouank un dro-spered disheñvel : « eno, ar preder zo pouezusoc'h eget ar jestroù pe ar pazioù », eme Carole. Sandrine, deus he zu, a oa chomet a-sav gant an dañs e-pad daou vloaz. He c'hoar a sach anezhi da zont e kelc'h Korriged Ys asambles ganti. Ur gwir cheñchamant eo eviti : « din-me eo bet diaes er penn-kentañ. Destabilizet on bet penn-da-benn », a gont Sandrine. Setu neuze merc'hed Kerne en em gavet e ti ar pennoù-sardin evit ur avañtur nevez.\n« Treizour » : ar ganerien e-touez an dañserien\nO pleustriñ emaint er mare-mañ war un abadenn zañs dreist-ordinal : eizh kaner zo war al leurenn gant un ugent bennak a zañserien, evit un abadenn o veskañ an dañs hengounel hag an dañs a-vremañ. Gwiskamant ebet, ar pezh a cheñch kalz ivez e-keñver an abadennoù a vez kinniget gant ar c'helc'hioù all. « En ur mod, ne c'hellomp kuzhat dindan ar gwiskamantoù », a zispleg Sandrine. Evit Carole ha Sandrine eo un doare nevez da welet an dañs hag an treuzkas : « ur mod all da vevañ ar sevenadur eo », emezo. « Savet eo bet an abadenn gant an daou leurenner, Cécile Borne ha Gildas Sergent, met leun a frankiz zo er framm-se», eme Carole. Hag eben o respont : « ar raktres a chom bev, bez e c'hell cheñch atav. » Un abadenn leun a frankiz, evit merc'hed leun a startijenn ! Légende : Dañsal a ra Carole ha Sandrine Le Bail en abadenn zañs Treizour.\nDañs hengounel / a-vremañ : danse traditionnelle / contemporaine\nKelc'h keltiek : cercle celtique\nPleustriñ : répéter\nGwiskamant(où) : costumes\nSevenadur : culture\nTreuzkas : transmettre, transmission.


Eizved pennad — IX - Wikimammenn\nEizved pennad — IX\nR. Prud’homme, 1903 (p. 249-251)\n◄ Pisin an Deñved. — Brezonek da lenn Pisin an Deñved ha Pisin Lourd. — Gouspero ar Vretoned Dilost ar pardon ; eur bale war leuren zakr Mahometiz. — Pegoulz e pedont ►\nPisin an Deñved ha Pisin Lourd. — Gouspero ar Vretoned.\nN’ouzoc’h ket, ma lennerien ger, e petra e sonjen ous pisin an Deñved ? Er burzudo a ræ æl an Au. Doue gant an dour-man ? Ya ’michans, mes ive er burzudo a ra breman an Itron Varia gant dour he fisin Lourd.\nEn gwirione, konsepsion didach ar Wrerc’hez zakr a zeblant bean a-viskoaz talveed d’an dud graso euz an dibab, e kement læc’h a zo bet binniget ganti.\nMa paree an Au. Doue kement a dud klanv e Pisin an Deñved, piou ’laro n’eo ket ’balamour ma tlee ar Werc’hez Vari bean konsevet hep pec’het en e gichen, en ti Santez Anna ? Ma pare breman kement a glenvejo e pisin Lourd, daoust ha na n’eo ket ’balamour d’ar Werc’hez Vari, he deuz bet ’n em ziskoueet eno, kemeret ganti an hano a Gonsepsion Dinam ?\nPisin an Deñved a zo en douar Frans aboue miz c’hwevrer 1856. En douar Frans ive, tost da Lourd, e teurveaz ar Werc’hez Dinam en em ziskoel daou vla goude, da viz c’hwevrer. Laket ’oa eta Frans da rei d’an holl dud an desteni euz santelez dispar o Mamm, ar Werc’hez vinniget ! Pebez enor eviti !\nD’ei d’he zro da ziskoel ec’h eo, e-keñver he Mamm, muioc’h karantezus ’vit ar broio all. D’ei ive, dre he skouer vad, da dougen anê d’he c’harout ha da garout war eun dro an Au. Doue, perc’hen an holl c’hraso.\nGoude bean savet deus pisin an Deñved, ec’h eomp d’ober eun dro da *virdi Santez-Anna, a weler ennan eur bern treigo koz a ro da c’hout pe doare a oa gwech-all hini tud ar vro-man ; digaset int bet eno gant an Tado Gwenn, a digoue d’ê bale duman ha duont ’vit o misiono.\nO vean m’eo breman krog an heol da boac’hat, e tistroomp d’hon zi-disken, da c’hortoz eno kouls meren. Kouls « ar friko » am ije bet c’hoant da laret, rak ni, Breiziz, n’ankouaomp ket e reomp hirie pardon Santez Anna. Mes ken berr eo hirie hon fred kreiste hag an deio all.\nHa gwell a ze, ’n eun doare, penegwir da 1 heur 1/2 e fell d’in mont d’ar vodadek ac’h a da vean græt en sal-digemer Itron Varia Frans gant kenvreuder Sant Visant a Baul ; enni o deus c’hoant re Jeruzalem da welet ar re en em gav ebarz ar pelerinaj. Talveout a ræ ar boan, sur mad, bean en o zouez : mes gwell eo ganin, ’vit komz deuz o bodadek, gortoz ken am o læc’h da zisplegan ’pez a rer en Jeruzalem ’vit sikour an dud ezomek.\nDistroomp dioustu da Zantez-Anna ’vit klozan ar pardon. Da div heur hanter eman ar gouspero. D’ar Vretoned, ’vel just, eo bet roet an enor d’o c’hanan. An Au. Lamour, o dean, a doug ar chap kaeran ha daou velek all ’zo azeet en e gichen : unan, euz a Vreiz-Izel, an Au. Huerou-Kerizel, person Plounerin, hag egile, n’ouzonn ket e hano, euz a Vreiz-Uhel. Muzik ar c’hloerdi a eil a-wejo gant ar ganerien, ’vel en hon fardonio Breiz. Ar psalmo a ve savet war an tonio kaeran, hag ar Magnificat a zaver ’nean war hini ar c’hrampouz gwiniz.\nBennoz ar Zakramant a roer d’imp ive ha goude e laromp kenavo da Zantez-Anna, eur galonad en hon c’hreiz, da vihanan en kreiz ar Vretoned.\nAdtapet diwar « https://br.wikisource.org/w/index.php?title=Eizved_pennad_—_IX&oldid=104962 »\nKemmoù diwezhañ degaset d'ar bajenn-mañ d'an 3 Eos 2017, da 11:56.


Stumm eus an 24 Gen 2021 da 15:35\nKemm ebet er vent , 8 miz zo\nGuiseppe -> Giuseppe\nStumm eus an 10 Gen 2019 da 15:29 (kemmañ)\nD (→War ar stoc’h : replaced: , → , using AWB)\nStumm red eus an 24 Gen 2021 da 15:35 (kemmañ) (dizober)\nVergerus (kaozeal | degasadennoù)\nD (Guiseppe -> Giuseppe)\nE 1870 e vez trec’het armeoù [[Napoleon III]] e [[Sedan]] gant prusianed [[Bismarck]]. Diskleriet eo ar Republik. Mont a ra Bakounin e [[Lyon]], mont a ra da welet al labourerien ha goulenn a ra diganto en em sevel. D’an 28 a Gwengolo1870 e dap an Ti-Kêr gant sikour dispac’hourien gall. Hogen ne teu ket a-benn da aozañ ar c’hentañ stumm a gomun-se, prezegenniñ a ra e-pad eurvezhioù war perzhioù ar stad hag adtapet eo an Ti-Kêr gant ar [[bourc'hiz|vourc’hizien]]. Skarzhet eo Bakounin da Vro-Suis en-dro. Eno e vo pa c’hoarvezo [[Komun Pariz]] e [], n’hall ket Bakounin mont betek Pariz, met adkemeret eo lod euse teoriennoù gant ar broletaerien parizian : n’eus ket a arme ken, dilennet eo ar c’hargidi, savet eo kevredelezhioù, meret e vez traoù a-gevret...<br />E-pad ar mare-se e skriv ul levr flemmus diwar-benn impalaeriezh prusian : ''l'Empire knoutogermanique. ''\nP'eo bet barnet fall ar gomunarded gant ar republikan [[Italia|italian]] [[GuiseppeGiuseppe Mazzini]] e respont Bakounin gant pennadoù er c'hazetennoù. Berzh a ra mennozhioù Bakounin ken e c'hounez an [[tabut]]ha muioc’h- muiañ a labourerien italian a ya da emezeliñ en AEL. [[Levezon]] an diveliourien a gresk ivez en AEL, [[Marx]] a glask herzel outo a vont war raok, a-benn ar fin e vo echu baleadenn Bakounin a-gevret gant an AEL en [[emvod-meur]] [[Den Haag]] [] pa vezont skarzhet diouzh an AEL ha kaset eo sez an aozadur da [[New-York]] (daou vloaz goude ez aio diwar wel da vat).\nBakounin a grou neuze un [[Etrevroadel diveliour]], e gamaladed a zo bodet er gevredelezh jurasian, kalz a levezon o deus e mennozhioù e Europa ar c’hreisteiz : [[Katalonia]], Italia, [[Spagn]]...\nE kontrol a sokialourien hag a glask en em vodañ en ur strollad urzhiet, an diveliourien a gav gwelloc’h ar stourmoù hiniennel pe ar c’hevredelezhioù. C’hoant o deus seveniñ un dispac’h a enep ar Stad Bourc’hiz, lod anezho a dro war-du ar [[gwalldaol]]ioù pe laerezh ar re pinvidik... Reizh eo laerezh d’al laer... Ar pec’heniezh prevez a zo laeroñsi... Sed aze luganioù an diveliourien.\nAdtapet diwar « https://br.wikipedia.org/wiki/Dibar:MobileDiff/1892959 »


Brian Samuel Epstein (/ˈɛpstaɪn/ – 19 a viz Gwengolo 1934-27 a viz Eost 1967) a oa un den a aferioù saoz en doa graet war-dro ar strollad-sonerezh The Beatles adalek 1962 betek e varv e 1967. Ganet e oa en ur familh gwerzherien eus a Liverpool ha lakaet e oa bet e karg ar stal-sonerezh e lec'h ma tiskouezas abred ur varregezh da ziskoachañ sonerien donezonet. Ober a reas anaoudegezh gant the Beatles o leinañ e The Cavern Club e 1961, ha, goude ma n'en doa tamm skiant-prenet ebet oc'h ober war-dro ur strollad-sonerezh, e kemeras anezho dindan kevrat, o lakaat anezho da cheñch o stil d'en em ziskouez propoc'h war al leurenn. Kendrec'hiñ a reas George Martin da gevratañ ar strollad dindan al label Parlophone, EMI.\nDindan un nebeud mizioù e oa deuet ar Beatles da vezañ brudet-kenañ dre ar bed a-bezh, ha beuzet e voe Epstein dindan goulennoù prenañ gwirioù-gwerzhañ, met rakgwerzhet e oa bet a-raok an droiad er Stadoù-Unanet evit ur priz izel, e fazi nemetañ. Mervel a reas d'an oad a 32 vloaz, goude bezañ kemeret re a louzoù-kousket, ar pezh a voe renket evel ur gwallzarvoud.\nAdtapet diwar « https://br.wikipedia.org/w/index.php?title=Brian_Epstein&oldid=1999386 »\nKemmoù diwezhañ degaset d'ar bajenn-mañ d'an 14 Mez 2022, da 15:57.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/198 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/198\nSANT IAN, VII.\nket a injustis enhan. (19) Moises ha n’euz-hen ket roet deoc’h al lezen ? ha koulskoude hini ac’hanoc’h na vir al lezen. Perag e klaskit-hu va lakaad d’ar maro ?\n(20) Ar bobl a respontaz dezhan : Eun drouk-spered a zo enoud ; piou a glask lakaad ac’hanoud d’ar maro ?\n(21) Jesus a respontaz hag a lavaraz dezhe : Eun dra em euz great, hag ho laka holl souezet.\n(22) Moises hen deuz gourc’hemenet deoc’h ar circoncision (n’eo ket ma teufe euz a Voises, mes euz an tadou), hag e circoncisit eun den deiz ar sabbat. (23) Mar bez circonciset eun den deiz ar sabbat, evit miret lezen Moises, perag oc’h euz-hu droug ouzin-me, abalamour ma’m euz roet ar iec’hed da eun den deiz ar sabbat ? (24) Na varnit ket hervez an apparans, mes barnit hervez ar justis.\n(25) Hag unan-benag a dud Jerusalem a lavare : N’e ket he-man eo an hini a oar o klask anezhan da lakaad d’ar maro ? (26) Ha setu hen o komz dirag an holl, ha ne leverer netra dezhan. Daoust hag ar chefou ho defe anavezet ez eo en gwirionez ar C’hrist ? (27) Mes ni a oar a be leac’h e teu heman ; e leac’h pa zeuio ar C’hrist, ne ouezo den euz a be leac’h eo.\n(28) Jesus eta a grie en templ, en eur gelen, hag en eur lavaret : Anaoud a rit ac’hanoun, hag ec’h ouzoc’h a be leac’h ez oun. N’ed oun ket deuet ac’hanoun va-unan, mes an hini hen deuz va digasset a zo gwirion, ha c’houi na anavezit ket anezhan. (29) Hogen, me hen anavez ; rag euz he berz eo e teuan, hag hen eo hen deuz va digasset.\n(30) Klask a rent eta an tu da gregi enhan ; mes den na lekeaz he zorn varnezhan, rag ne oa ket c’hoas deuet he heur. (31) Koulskoude kalz a-douez ar bobl a gredaz enhan, hag a lavare : Pa zeui ar C’hrist, daoust hag hen a rai muioc’h a viraclou eged na ra he-man ?\n(32) Ar Farizianed, o veza klevet ar pez a lavare ar bobl e-kuz divar he ben, en em glevaz gant prinsed ar veleien, evit kas serjanted da gregi enhan. (33) Setu perag Jesus a lavaraz dezhe : Evit eun neubeud amzer emoun c’hoas ganeoc’h ; hag ez an goude da gavoud an hini hen deuz va digasset. (34) Va c’hlask a reot, ha n’em c’havot ket, hag el leac’h ma emoun, c’houi na hellit ket dont. (35) Ar Judevien eta a lavaraz\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/198&oldid=125300 »


Pajenn:Marigo - Buez ar Saent.djvu/432 - Wikimammenn\nPajenn:Marigo - Buez ar Saent.djvu/432\nIrenee goude beza trec’het ar bayanet hac an heretiquet quen dre e loquanç quen dre e scridou, a voe casset da Lyon, evit sicour en e labourou apostoliq sant Fotin escop eus ar guær-ze, pehini a oa oaget bras. Sant Fotin er c’hassas da Rom evit consulti ar pap var an afferiou important eus an Ilis. En amser ma edo e Rom, e clevas ez oa commancet ur bersecution horrubl a-enep ar gristenien ebars Lyon. Quemense a reas dezàn en em hasta da zistrei evit assista e vreudeur ; mæs caër en devoe en em hasta abars ma erruas, cals eus ar bobl a Lyon hac o fastor sant Fotin o devoa deja anduret ar verzerinti. An desola-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/432&oldid=134557 »


Buhez ar Sent/1894/Joseph, Pried ar Verc’hez - Wikimammenn\nBuhez ar Sent/1894/Joseph, Pried ar Verc’hez\n◄ Gabriel Joseph, Pried ar Verc’hez Sirill a Jerusalem ►\nann naontekved devez a viz meurs\nSANT JOSEPH, PRIED AR VERC’HEZ VARI\nSant Joseph a ioa ginidik euz a gear Nazareth er Galilee, hag a ziskenne euz a lignez ar roue David. Ann Aotrou Doue, o veza he joazet evit beza pried d’ar Verc’hez Vari ha tad mager da Jezuz, her c’hargaz a c’hrasou braz azalek he vugaleach. Lod a lavar zoken e oue neteat he ene dioc’h ar pec’hed orijinel araok m’oa ganet.\nEvel n’oa ket pinvidik he dud, petra bennag ma’z oant a lignez huel, sant Joseph a zeskaz ar vicher a galvez evit gounit he voued. Er vicher-ma e kave easoc’h tro da veva he-unan gant Doue, pell dioc’h trouz ha danjeriou ar bed. Ar Skritur Sakr a ra d’eomp he veuleudi dre eur ger hebken. « Joseph, emezhi, a ioa eunn den just. »\nAr ger-ma a goumpren ann holl vertuziou. Joseph a ioa eunn den just, da lavaret eo, ne vanke morse da nikun euz he zeveriou e kenver Doue, e kenver he nesa hag enn he genver he-unan. Joseph a ioa eunn den just, da lavaret eo c’hoaz, na Doue, nag ann nesa, nag he goustians he unan, n’o doa netra da rebech d’ezhan.\nAr Skritur Sakr ne verk netra ken d’eomp divar benn sant Joseph. Kredi a reer e varvaz epad m’edo c’hoaz hor Zalver e Nazareth. Bez’en devoue eta ann eur da vervel etre divreac’h Jezuz ha Mari, hag abalamour da ze eo bet kemeret ato evit patroun ar maro mad. Enn hon amzer-ni, ar pab Pi Nao en deuz her choazet, var goulen ann holl dud a iliz hag ann holl dud fidel, evit patroun ann Iliz katolik enn he fez.\nSant Joseph en deuz bet ann eur da vervel etre divreac’h Jezuz ha Mari. Pedit anezhan ive dreist peb tra da obten evidhoc’h digant Doue ar c’hras da gaout eur maro mad. Livirit aliez enn ho puez he hano benniget asambles gant ann hanoiou sakr a Jezuz hag a Vari, evit m’o pezo ar c’hras d’ho lavaret adarre var ho tremenvan. Ann tri hano dous-se, lavaret neuze gant feiz ha gant devosion, a roio nerz d’ehoc’h da c’houzanv heb en em glemm poaniou ann heur diveza, hag er memes amzer e vezint evidhoc’h eunn errez euz a c’hloar hag euz a joauzted eternel ar baradoz.\nAdtapet diwar « https://br.wikisource.org/w/index.php?title=Buhez_ar_Sent/1894/Joseph,_Pried_ar_Verc’hez&oldid=22988 »\nKemmoù diwezhañ degaset d'ar bajenn-mañ d'an 20 Mez 2011, da 11:56.


Trede levr - IV - Wikimammenn\nTrede levr - IV\n◄ Red eo selaou komziou Doue gant eur galoun izel ; meur a hini ne brizont ket anezho evel ma’z eo dleet Trede levr - IV Diwar-benn ann nerz euz a garantez Doue ►\nRed eo kerzet dirak Doue er wirionez ha gant eur galoun izel\n1. — Jezuz-Krist. — Va map, kerzit dira-z-oun gant pep lealded, ha klaskit bepred ac’hanoun gant eur galoun eeun ha displeg. Ann hini a gerz dira-z-oun er wirionez a vezo miret dioc’h stourm ann drouk-spered oc’h ober brezel, hag ar wirionez a viro anezhan dioc’h atizou ha dioc’h drouk komziou he enebourien. Mar d-ema ar wirionez oc’h ho tiwall, neuze e viot enn eur gwir frankiz a galoun ha ne reot van e-bed euz a gomziou goullo ann dud.\n2. — Ann ene mad. — Aotrou Doue, ar pez a livirit a zo gwir ; grit, me ho ped, ma rinn evel-se. Ra zeuio ho kwirionez d’am c’helenn, d’am miret, d’am derc’hel beteg ar mare diveza enn hent ar zilvidigez. Ra vezinn-me miret dre-z-hi dioc’h pep gwall garantez, dioc’h pep c’hoantegez fall. Neuze e kerzinn dira-z-hoc’h gant eur frankiz vraz a galoun.\n3. — Jezuz-Krist. — Me a zesko d’e-hoc’h, eme ar wirionez, ar pez a zo mad hag ar pez a blij d’in. Sonjit enn ho pec’hejou gant keuz ha gant glac’har, ha ne gredit morse e talvezfac’h eunn dra-bennag enn abek d’ho mad oberiou. Hag evit gwir, ne d-oc’h nemet eur pec’her gwall dechet ha sparlet gant drouk-ioulou e-leiz.\nAc’hanoc’h hoc’h-unan e tennit bepred etreze netra ; buhan oc’h da goueza, buhan ez oc’h trec’het ; buhan oc’h reustlet, buhan ec’h en em zigalounekait. N’hoc’h euz netra, netra d’en em veuli ; enn enep, beza hoc’h euz meur a abek d’en em zisprizout, rak bez’ ez oc’h kals semploc’h eget na oufac’h kredi.\n4. — Arabad eo ’ta d’e-hoc’h, e kement tra a rit, kredi e ve netra vraz e-bed, netra vad, netra souezuz, netra da veza brudet mad ; rak n’euz netra huel, netra da veza meulet, netra a dlefe e gwirionez beza c’hoanteet, nemet ar pez a bado da viken.\nKarit ar wirionez dreist pep tra, kasait dreist pep tra ho tistervez a zo braz-meurbed. N’ho pezet aoun rak netra, ne damallit netra, na dec’hit dioc’h netra evel diouz ho kwall dechou ha diouz ho pec’hejou, rak bez’ e tleont displijout d’e-hoc’h mui evit n’euz fors peger braz koll a rafac’h war ann douar.\nDarn zo ne gerzont ket eeun dira-z-oun ; heulia a reont ho choant da anaout pep tra, tud rok ma’z int ! Falvezout a ra d’ezho gouzout ar pez a oar Doue hep-ken ; falvezout a ra d’ezho sevel ho spered war-zu traou ann env. E keit se ne sonjont tamm enn-ho ho-unan nag enn ho silvidigez. O veza ma en em brizont re ho-unan ha ma fell d’ezho gouzout pep tra, ann dud-ze a gouez aliez e temptasionou hag e pec’hejou braz, rak me a zo a-enep d’ezho.\n5. — Ho pezet aoun rak barnedigez Doue, ho pezet aoun pa vez drouk enn Holl-c’halloudek. Arabad eo d’e-hoc’h enklask oberiou Doue, kentoc’h e rankit sellet piz ouz ho pec’hejou. Gwelit ’ta ped gweach hoc’h euz pec’het, ped gweach all hoc’h euz lezet ar mad heb hen ober.\nDarn all a gred beza tud a feiz, o veza ne garont nemet al levriou pe ann imachou santel, pe ann neuziou a-ziaveaz. Bez’ ez euz tud hag a zo va hano-me aliez enn ho genou, ha nebeut enn ho c’haloun.\nBez’ ez euz re all hag a zo leun a sklerijen hag a garantez ha ne c’hoantaont nemet madou ann env ; diez eo d’ezho klevet divizou diwar-benn traou ann douar, ne blegont nemet gant doan d’ar pez a c’houlen ar c’horf. Ar re-ze a oar petra lavar ar Spered-Santel enn ho c’haloun, rak deski a ra anezho da zisprijout ann traou krouet ha da garet madou ann env, da zilezel ar bed ha da c’hoantaat noz-deiz mont d’ann env.\nMe a zo ann Doue Holl-c’halloudek, kerzit dira-z-oun ha bezit dibec’h. Evel-se e komze Doue gwechall-goz oc’h hon tad kenta Abraham. Ar gourc’hemenn-ze a zell gwelloc’h c’hoaz oc’h ar Gristenien, rak gwelet ho deuz Map Doue a zo en em c’hreat den, Map Doue skouer a bep furnez hag a bep santelez. Dre ’n abek-ze ez euz lavaret d’ezho : Bezit mad ha fur a bep hent, evel ma’z eo ho Tad a zo enn env. Brasa kelennadurez ! Sevel a ra hon distervez ho-unan, deski a ra d’e-omp petra eo ann denn prenet gant Jezuz, ha pegement a dal eur c’hristen da Zoue. Penaoz ’ta, tud diners ma’z omp, kroummet enn hon daou bleg a-zinaan beac’h hor c’horf, penaoz ec’h hellimp-ni tizout ar stad huel-ze a zo bet gourc’hemennet d’e-omp kerzet hep paouez war-zu enn-hi ? Selaouit Jezuz : Me a zo ann hent, ar wirionez hag ar vuez. Hag evit gwir Jezuz a zo ann hent a gas da Zoue, ar wirionez a zo Doue he-unan ; Jezuz a zo ar vuez a vezo roet d’ar re a gerz er wirionez, d’ar re a glask hag a gar ar wirionez, hervez ma lavar ann Abostol sant Paol gant gwir abek. Rak-se e rankomp ober pep tra e Jezuz-Krist ha dre Jezuz-Krist. Dre bedi, dre garet, dre ober evel Jezuz, e teuomp, kouls lavaret, da veza evel oc’h Doue, rak santelez ar Map a zo hevel oc’h santelez ann Tad. Ma’r Dezomp eta a-unan gant ar Map war ann douar ha goude a-unan enn env, e teuimp da veza santel evel ma’z eo santel ann Tad, hervez peden Jezuz-Krist : Tad santel, eme-z-han, plijet gan-e-hoc’h miret enn hoc’h hano ar re hoc’h euz roet d’in, evit ma vezint unan evel ma’z omp hon daou unan. Grit ma vezint santeleet er wirionez. Evit-ho eo en em zantelaan va-unan, evit ma vezint santeleet er wirionez.\nNe d-eo ket eunn dra eaz, kredit se, beza a-unan gant Doue hag en em zevel bete kaout hor lod er madou dreist kemm en deuz gounezet d’e-omp hor Zalver ; rak ne d-omp ket evit dont d’ar stad-ze nemet seul ma en em zilezomp hon-unan, nemet seul ma en em zistagomp dioc’h ar bed, nemet seul ma vezomp izel a galoun hag evel netra dirak Doue. Pa en deuz ann den karantez evit-han he-unan, pa ne vez ket c’hoaz maro ar c’hik, ann den ne hell ket beza a-unan gant Jezuz-Krist. Mervel a rank d’ezhan he-unan, mervel d’he c’hoantegesiou ha da gement tra a gar, mar fell d’ezhan beza unan gant Map Doue, evel ma’z eo Map Doue unan gant he Dad ; mar fell d’ezhan beza santeleet er wirionez. Eurusa maro ! Kas a ra ac’hanomp d’ar gwir vuez, da Zoue zo-ken, d’he zantelez na d’ar wirionez a bado da viken.\nAdtapet diwar « https://br.wikisource.org/w/index.php?title=Trede_levr_-_IV&oldid=88840 »\nKemmoù diwezhañ degaset d'ar bajenn-mañ d'an 24 Mae 2016, da 21:56.


Diwar-benn bloaz 24 an deiziadur juluan eo ar bajenn-mañ\nEvit ar bloaz -24, gwelet ar bajenn : -24\nEvit an niver 24, gwelet ar bajenn : 24 (niver)\n777 AUC (Ab Urbe Condita = goude diazez Kêr-Roma) = 24 goude ganedigezh J.-K.\n2.5 Relijionoù ha mitologiezhioù\n2.6 Arzoù ha sevenadur\n2.7 Teknikoù ha skiantoù da dalvezout\n2.8 Buhez pemdez ha dudi\n3 Ganedigezhioù 24\n4 Marvioù 24\nKoñsuled : Ser(gius) Cornelius Cethegus & L(ucius) Visellius Varro\nFin zo d'an emsavadegoù afrikan Numidia ha Mauretania (deroù e 14).\nNumidia : marv ar roue Jaba II. E vab Ptoleme a zeu war e-lec'h\nTaget Tacfarinas dre un taol gwidre gant P. Cornelius Dolabella en e gamp e-kichen Auzia (Aljeria) nepell eus Thusbascum. Lazhet eo Tacfarinas en emgann. Goude eizh bloavezh stourm n'eo ket bet gwellaet stad ar gouerien hag ar gantreourien verber\nDibenn lignez Masinissa, renerien Kartago.\nDieubet diskennidi ar sklaved bet laosket en o frankiz eus ar statud mevelien, gant lezenn Visellia. Gallout a reont dont da vezañ aotrounez.\nDont a ra Charmides da vezañ Archon Aten\nKorea : Sevel a ra ar roue Yuri war tron Silla\nSina : Mezheven, emgann Kunyang; goude 2 viz seziz gant 9 000 brezelour emsavet dindan urzhioù Liu Xiu eo trec'het lu Wang Mang daoust d'e 450 000 soudard. Diskaret eo Wang Mang hag adsavet eo an dierniezh Han.\nTermenet eo gant Philon an Testamant Kozh, lezenn Doue o ren evit ar beurbadelezh.\nGanedigezhioù 24[kemmañ | kemmañ ar vammenn]\nMarvioù 24[kemmañ | kemmañ ar vammenn]\nStrabon ( e-tro -63 - e-tro 24), beajour, douaroniour hag istorour gresian bet ganet e Amasya, er Pont (e Turkia hiziv). Pignat a reas gant an Nil e-kerzh un ergerzhadeg kaset war-raok gant Aelius Gallus prefed roman Egipt. Meur a vloavezh e vevas e Roma. En e zouaroniezh e taolenn un deskrivadur dre ar munud eus ar bed evel ma oa anavezet gant ar re Gozh. 17 levrenn zo el levr deuet peuzklok betek ennomp.\nNamhae, roue Silla\nRoll ar Pennoù Stad e 24\nAdtapet diwar « https://br.wikipedia.org/w/index.php?title=24&oldid=1963009 »